text:
LGBT ávirkar eisini TÍTT hjúnaband
Føroyar eru eitt ríkt land, eitt hitt ríkasta í heiminum, og hvat ríkidømi er størri enn fólkið sjálvt, at tað mennist og veksur í tali? Hjúnabandi er tann mest grundleggjandi og týdningarmikla eindin í okkara samfelagið. Tað er her framtíðin liggur, tað er her børn blíva til, blíva vard og mennast fyri síðani at føra ættina víðari. Ikki øll hjúnabond fáa børn, men tey eru tó enn eitt slag, sum er ført fyri at fáa avkom, sjálvt um ikki allir limir av tí slagnum kunnu bera seg at við teimum eyðkendu úrslitunum.
Landið hevur áhuga í at virka fyri yvirliving av sær sjálvum, virka fyri nøring av børnum, og at virka fyri einari góðari fyrimynd av familjulívinum. Føroya land viðurkennir tað at ala børn upp sum eina torføra uppgávu og tí at tað vil eggja monnum og kvinnum at skapa góðar og sterkar familjueindir.
LGBT stuðlar halda ikki, at tað ferð at undirmeta mann-kvinnu hjúnabandið. Tey halda, at eitt hjúnaband ímillum tvey av sama kyni verður innkluderandi fyri tey. Men tað sum veruliga fer fram er, at hjúnabandið verður enn meira niðurskriva, tí hjúnabandið verður bara meira um alt, og tá ið hjúnabandið verður meira um alt, so verður tað veruliga til onki. So jú tey blanda seg uppí títt hjúnaband við tað at títt hjúnaband verður niður skriva í virði.
Innan fíggjarheimin er eitt hugtak, sum eitur Greshams lov ið sigur:
“bad money drives out good money”.
Hetta eru hør orð, men passar tað ikki tá ið eg sigi, at eftirgjørdir pengar virðislækka teir veruligu pengarnar?
Hjúnabandið sum vit kenna tað er longu nógv minka í virði, hetta hava vit sjálvi skyldina av. Tað er ov lætt at vera ótrúgvur ímóti makað og børnum. Kanska man skuldi fingið peningaliga revsing tá ið man breyt hjúnabands sáttmálan? Sum hjúnabands støðan er í dag er tað ikki løgi, at LGBT lætt fær selt okkum lygnina um at onki verður broytt viðvíkjandi hjúnabandinum. Tað er sera trist at man er fallin so djúpt, at tey eru farin eftir tí lægsta felagsnevnaranum, og soleiðis brúkar ástarhugin ímillum tvey, sum argumentatión fyri, at man líkur krøvini til at skrásetta/gifta seg. Tað er ferð eftir ferð prógva at ongin er føddur samkyndur, eitt nú vísa vísa 8 stórar kanningar av eineggjaðum tvíburðum at samkyndleiki ikki er viðføddur. Um tað var, so vildu eineggjaðir tvíburðar, sum deila somu genir og hava verið í sama búki, báðir verið samkyndir. Men tað vísir seg, at tá annar er samkyndur, so eru sannlíkindini fyri at hin eisini er tað 10% fyri menn og 14% fyri kvinnur. Ergo er niðurstøðan, at tað eru faktorar eftir føðing, sum ávirka kynsliga orientering.
Tað eru nógv ymisk sløg av virðismiklum sosialum sambondum (t.d. vinarløg), hesi eru tó als ikki viðkomandi uppá sama máta fyri Føroyar eins og hjúnabond eru tað.
Allir flokkar siga seg ynskja at betra um vælferðina, men hon skal eisini fíggjast. Okkara størsta virði er familju eindin. Besta verjan um børnini og framtíð Føroya er tí eitt Gott, Sterkt og Trygt Hjúnaband.
Rætturin til hjúnabandi eigur ikki at vera givin burtur, sum var hann onki verdur. Tað er ein orsøk til, at tað er ein hámarksferð á landsvegnum. Ikki ein og hvør hevur loyvi til at koyra skjótari enn 80 km/t í Føroyum. Latið okkum halda lóg og landaskil, eisini innan familju eindina.
Til síðst vil eg viðmerkja, at tað eri ikki bert eg sum havi brúkt Gresham lóg uppá henda mátan, eitt nú vísti Charlie Munger sum er buisness partnari hjá Warren Buffett á tað sama.
Eg havi fyrr skriva um hetta evni sæð út frá Bíbliuni, hetta kanst tú lesa um aðra staðir her á síðuni
6 stutt video brot um vandaliga hugsan
Øll duga vit at hugsa, men ikki øll duga líka væl at hugsa
Hetta kann vera sera ørkymlandi.
Tí betur er hetta nakað vit kunnu læra, men sum við so nógvum øðrum so krevur tað venjing, Her eru 6 stutt video brot um vandaliga hugsan (critical thinking)
Reis Jesus upp frá deyðum?
Tey kristnu hátíðarhalda aftur í dag, at Jesus úr Nasaret reis upp frá deyðum fyri skjótt 2000 árum síðani. Fleiri og fleiri føroyingar munnu allíkavæl seta spurnartekin við, um hendan so nógv umtalaða uppreisnin hevur nakað við veruleikan at gera – ella kanska teir beinleiðis avvísa, at tað ber til at rísa upp frá deyðum. Og tað er ikki so løgið, tí at tað er neyvan nakar av okkum, sum hevur sæð eitt deytt menniskja komið livandi aftur úr kirkjugarðinum nakrar dagar eftir jarðarferðina.
Framstandandi fólk úti í heimi seta eisini stór spurnartekin við uppreisnina hjá Jesusi. Bretski heimspekingurin, Bertrand Russell, skrivaði fyri nógvum árum síðani, at tað var ivasamt, um Jesus úr Nasaret nakrantíð hevði livað; og um hann hevði livað, so vita vit onki um hann, tí at vit hava ongar álítandi keldur. Og sambært Richard Dawkins eru evangeliini ikki álítandi, tí at tey eru rein fiktión, uppspuni.
Hetta eru sjálvandi sera álvarsligar ákærur móti grundarlagnum hjá kristindóminum. Og kristna trúgvin stendur ella fellur við uppreisnini. Fær man mótprógvað uppreisnina, so hevur man avlívað kristnu trúnna. Er tað veruliga so galið, at hesir ateistarnir hava rætt í, at kristindómurin er ein villleiðing, ið byggir á uppspuna? So reis Jesus ikki upp frá deyðum, og so kunnu vit gott byrja at reinsa Føroyar fyri alla kristiliga ávirkan.
Tað finnast tíbetur vísindafólk úti í heimi, sum ikki eru samd við omanfyristandandi. Í grundini hava tey nógvar góðar grundgevingar, sum gera Jesu uppreisn meiri sannlíka enn ósannlíka. Eg ynski í stuttum at nevna nakrar av grundgevingunum.
Eru handritini álítandi?
Summir kritikkarar vísa á, at handritini í Nýggja Testamenti ikki eru álítandi. Tað er rætt, at ongi upprunahandrit eru at finna í dag; men hinvegin meta nógvir granskarar, at tey tøku handritini eru so mikið álítandi, at tey umboða upprunahandritini nóg væl. Ja, Nýggja Testamenti er tað skjalið úr fornheiminum, ið hevur nógv mest stuðul frá atkomuligum handritum. Hvørki aldurin á handritunum ella vandin fyri feilum í kopieringini ger nakað serligt við trúvirðið hjá Nýggja Testamenti. Bruce Metzger, granskari í Nýggja Testamenti, sigur soleiðis:
“Vit kunnu hava stórt álit á hesum skriftunum, soleiðis sum tær eru komnar til okkara heilt frá fornheiminum, serliga um vit samanbera við aðrar fornar tekstir.”
Eru evangeliini uppspuni?
Tað mesta um Jesu uppreisn stendur í evangeliunum, sum sambært kritikkarum eru uppspuni, men summir granskarar mótmæla hesi niðurstøðu. Bestu dømini um søguliga trúvirðið hjá evangelistunum eru skriftirnar hjá Lukasi: evangeliið og Ápostlasøgan. Serliga Ápostlasøgan inniheldur upplýsingar, sum samsvara væl við aðrar keldur frá samtíðini. Ein granskari í rómverskari søgu, A. N. Sherwin-White, sigur soleiðis:
“Fyri Ápostlasøguna eru staðfestingarnar av søguliga trúvirðinum ómetaliga umfatandi…ein og hvør roynd at vraka hennara søguliga trúvirði, sjálvt í smálutunum, má nú metast at vera skilaleys.”
Jesu uppreisn?
Her koma vit so til Jesu uppreisn: er hon ein søguligur veruleiki? Granskarar hava arbeitt ómetaliga nógv við hesum evninum, og heimspekingurin, Gary Habermas, hevur ein keldulista við yvir 3000 vísindaligum greinum og bókum um evnið bara frá teimum seinastu 35 árunum.
Próvtilfarið fyri Jesu uppreisn umfatar m.a. hesi evni:
- Jesu deyði
- Tann tóma grøvin
- Eygnavitnini
Doyði Jesus?
Summi vilja pástanda, at Jesus als ikki doyði – og so var sjálvandi ongin uppreisn frá deyðum. Men prógvini fyri, at Jesus veruliga doyði, eru so sterk, at ein av teimum víðgongdu skeptikarunum, John Dominic Crossan, viðgongur:
“At Jesus bleiv krossfestur er so vist sum nakað søguligt yvirhøvur kann vera.”
Og ateistiski granskarin, Gerd Lüdemann, skrivaði:
“Jesu deyði sum ein avleiðing av krossfestingini kann ikki noktast.”
Var grøvin tóm?
Kritikkarar vilja eisini pástanda, at umstøðurnar kring ta tómu grøvina páskamorgun vóru illgrunasamar. Summir siga, at frásagnirnar í evangeliunum eru ósannar, tí at grøvin var ikki tóm – og so var heldur ongin uppreisn. Men kendi søgufrøðingurin, Michael Grant, skrivar:
“Tað er rætt, at frásagnirnar í evangeliunum um ta tómu grøvina eru ymiskar, men um vit nýta tey somu metingarstøðini, sum verða nýtt til aðrar forntekstir, so er próvtilfarið so mikið haldgott og trúvert, at einasta niðurstøðan er, at grøvin var tóm páskamorgun, tá lærusveinarnir (kvinnur og menn) komu til grøvina.”
Sóu lærusveinarnir tann upprisna Jesus?
Nógv týdningarmiklari enn hetta er, at lærusveinarnir í eitt tíðarskeið eftir hetta fingu loyvi til at møta tí upprisna Jesusi úr Nasaret, Kristusi. Teir høvdu sæð hann, tosað við hann, nortið við hann og enntá etið saman við honum. Hetta gav teimum frímóð og dirvi til at fara út í heimin at boða kristna boðskapin fyri øllum. Aftur og aftur síggja vit teir nevna Jesu uppreisn í talunum í Ápostlasøguni. Próvtilfarið fyri hesum er so sterkt, at sjálvt ateistiski granskarin, Gerd Lüdemann, skrivar:
“Tað kann tykjast at vera søguliga vist, at Pætur og lærusveinarnir høvdu upplivingar eftir Jesu deyða, har Jesus vísti seg fyri teimum sum tann upprisni Kristus.”
Sum ateistur kann Lüdemann sjálvandi ikki góðtaka uppreisnina, so tí mátti hann siga, at hetta bert vóru sjónir. Men lesur man talurnar í Ápostlasøguni, so er hetta sera ósannlíkt.
Nógv sannlíkari er tað, at lærusveinarnir veruliga funnu eina tóma grøv og ein upprisnan Jesus. Teir vistu, at Jesu likam, sum varð lagt í grøvina, var deytt, og tað var hetta sama likam, sum var vorðið livandi aftur páskamorgun, hóast tað var í nýggjum líki, eitt uppreisnarlikam. Jesus hevði nú vunnið á deyðanum og kundi bjóða øllum menniskjum eitt nýtt lív. Tí kundi hann siga:
“Eg eri uppreisnin og lívið; tann, sum trýr á meg, skal liva, um hann so doyr.” (Jóh. 11,25)
Hetta er nakað, sum vísindi í síni heild ikki kunnu rúma. Tí geva vit professaranum, Sir Norman Anderson, tey síðstu orðini um prógvini fyri uppreisnini:
“Tann tóma grøvin skapar ein sannan klett, sum allar skynsamar teoriir um uppreisnina royna at vika, men til fánýtis.”
Jesus livir – og vit skulu liva! Gleðiligar páskir!
Grundleggjandi fakta:
- Jesus bleiv krossfestur.
- Jesu lærusveinar vóru fullkomuliga sannførdir um at Jesus reis upp og vísti seg fyri teimum.
- Paulus (aka Saul frá Tarsus), sum forfylgdi tey fyrstu kristnu, hann skifti ham og bleiv sjálvur ein kristin.
- Jákup (bróður Jesus), hann var fyrst skeptiskur viðvíkjandi tað kristnu trúnna, men broytti eisini sína áskoðan og bleiv ein trúgvandi.
- Grøvin hjá Jesusi var funnin tóm 3 dagar aftaná krossfestingina. (Habermas & Licona 2004, 48-76)
Tryst her um tú vilt vita meira um ⇒ Trúðvirðið Bíbliuna ⇐
Six reasons why you should believe in non-physical souls
6 orsøkir til at trúgva uppá eina ikki fysiska sál
(Podcast uploaded, with permission, by ReligioPolitical Talk)
This podcast is a must-listen. Please take the time to download this podcast and listen to it. I guarantee that you will love this podcast. I even recommended it to my Dad and I almost never do that.
Details:
In this podcast, J. Warner examines the evidence for the existence of the mind (and inferentially, the soul) as he looks at six classic philosophical arguments. Jim also briefly discusses Thomas Nagel’s book, Mind and Cosmos and discusses the limitations of physicalism.
The MP3 file is here. (67 MB, 72 minutes)
Topics:
- Atheist Thomas Nagel’s latest book “Mind and Cosmos” makes the case that materialism cannot account for the evidence of mental phenomena
- Nagel writes in this recent New York Times article that materialism cannot account for the reality of consciousness, meaning, intention and purpose
- Quote from the Nagel article:
Even…
View original post 723 more words
Trúgvandi guðloysingar
Eg havi fyrr víst á, at tann kristna trúgvin, er ein trúgv samsvarandi prógvum. Men guðloysingar flenna ofta eftir okkum kristnu, og siga at vit kristnu enn liva í steinøldini, men at teir eru komnir víðari við vísind.
“Trúgv er hóast, ella kanska vegna, manglandi prógv.” -Richard Dawkins
Men lat okkum nú kanna hatta gjøllari, trúgva guðloysingar veruliga ikki uppá tað yvirnatúrliga? Her eru 4 stig, sum hvørt byggir á tað undanfarna stigi, og tey krevja øll trúgv:
1) Alt tilfar kom úr ongum.
Løgi sum tað ljóðar, men teir sum bert kalla tað kristnu trúnna fyri pátrúgv, teir trúgva sjálvir at ALT tilfar, sum vit síggja rundan um okkum kom úr ongum. At siga so, er sjálvandi ikki vísindaligt, og ongin hevur nakrantíð so mikið sum roynt at bygt eini sethús úr ongum tilfari. Hetta skrivaði eg um í tí kosmologiska argumentinum.
2) Lív kom frá deyða.
Her er næsti trupulleikin fyri teir, sum siga seg ikki trúgva á Guð. Hetta er sjálvandi eisini vísindaliga ómøguligt, og er tí heldur ikki prógva vísindaliga.
3) Skipan kom í ruðuleikan.
Lógin um varmaelvi sigur greitt, at ALT gongur ímóti størri hurlivasi. Og um tað ikki blívur hildið við líka so kemur ólag í. Hetta síggja vit í tí dagliga, húsini, bilurin osfr, alt má haldast við líka, hetta geldur bæði fyri livandi og deyð ting. Ongin sleppur undan, heldur ikki guðloysingurin.
4) Tilfar bleiv ólikamligt.
Nú eru vit komin til tað seinasta stigið. Hvat er tað at vera tú og eg (tvey menniskju), uttan at hava tað andaliga og rationella stigið við? Hetta er eisini tað mest torføra fyri guðloysingin at svara uppá, tí hvussu kann hetta, sum var onki, men sum bleiv nakað, sum var deytt, men bleiv livandi, bleiv ein organisma, hvussu kann hetta fáa nakað so ólikamligt og undurfult sum tilvitan og skynsemi?
Hetta er tað mest grundleggjandi við at vera eitt menniskja, tí uttan tað vóru vit bert robottar. Men Guð er ein persónligur Guð, hann skapti okkum í sínari mynd:
“Latið Okkum gera menniskju í bílæti Okkara, til at vera Okkum lík! Hon skal ráða yvir fiskunum í sjónum og fuglunum undir himli, yvir fænum og yvir allari jørðini og øllum skriðdýrum, ið á jørðini skríða.” – Guð (1 Mós 1:26)
Guð skapti okkum við serligum eginleikum, sum ger okkum til meira enn djór og maskinur:
- Morali
- Fríum vilja
- Ynskjum
- Dreymum
Sum kristin havi eg ongan ampa av at góðtaka at trúgv er ein partur av dagligdegnum, og tí er tað bara skynsamt, at trúgv og vísind hóska saman eisini.
Sannleikin og Jack Sparrow
Jesus segði um seg sjálvan:
“Eg eri vegurin, sannleikin og lívið….” – Jesus (John 14:6)
Hetta eru ikki smá orð Jesus sigur um seg sjálvan. Vit trúgva øll at sannleikin er, tí um vit ikki trúgva uppá at nakað er satt, so er onki at tosa um. Eg eri heilt vísur í at grunda á tað at eg endurgav Orð Jesusar, so er tað heilt sikkurt longu onkur meining í tínum høvdi:
Skynsemi
Vit brúka dag og dagliga okkara heila at hugsa við, og vónandi er ein ávís skipan í okkara logikki. Hvussu kunnu vit grundgeva fyri, at okkara tilvera er av tilvild, tí avleiðingin um vit veruliga vilja halda fast við, at alt er av tilvild, er at so liva vit í chaos og ikki í cosmos! Sjálvt fólk sum ikki beinleiðis rópa seg trúgvandi játta hetta:
“Tað mest óskiljandi við alheiminum er, at alt er skiljandi.” – Albert Einstein
Men hví er tað so, hví kunnu vit yvir høvur skilja nakað? Hvussu kunnu vit líta á okkara egna vit og skil – sum sambært guðloysi bert er av tilvild, og tí ein tilvildarlig samanseting.
Eg spurdi einaferð ein guðloysing, um hansara heili er samansettur á skynsaman hátt, hansara aftursvar var ikki serliga skynsamt, men tað lata vit fara. Hvussu við tær, er tín heili samansettur á skynsaman hátt, ella eru allar tínar niðurstøður tilvildarligar? Les meira…
Kedes
Eg var í Kedes í Januar, men eg eri ikki komin til at skriva eitt innlegg um evni, men eg fari nokk at byrja uppá tað í hesari vikuni..
Kedes verður sent hvørt týskvøld kl 21:00 á www.kedes.fo
Tá ið Kedes er “ON”, so er møguleiki at kjatta, senda boð til boðklivan ella sms’a.
Eisini ber til at maila spurningar, viðmerkingar ella bønarevnir á: kedes@kedes.fo
Við øðrum orðum: TÚ ert við til at mynda møtið 🙂
Eisini kanst tú finna Kedes á Facebook http://www.facebook.com/kedesfo


c: text/html

text:
Fyrsta upptaktin í Betri Deildini
Sunnudagin verður Betri Deildin endiliga skotin í gongd. Fyrireikingarnara hava longu verið í fleiri mánaðar, so tað verður gott at sleppa at síggja besta lið okkara aftur. Fyrsti dysturin verður á Argjum sunnudagin kl. 15.
Í mun til í fjør er lið okkara nokkso nógv broytt. Nøkur nýggj andlit eru og av yngru leikarunum skulu onkrir til at taka størri ábyrgd. Og fleiri eru farnir avstað. Á venjarasíðuni er eisini broytt. Soleiðis er við fótbólti, og spennandi er, hvussu fer at roynast.
Øllum kunnugt, er Pauli Poulsen nýggi venjari okkara. Pauli hevur gjørt eitt megnar arbeiði á Skála undanfarin ár, og millum leikarar og tey rundan um besta liðið, skilst at nýggi venjarin veruliga hevur sett sín dám á. Sær til hjálpar er Sigtór Asbjørn Petersen, sum tók um endan í fjør, við einum megnar háli seinastu umførini.
4 nýggir leikarar eru komnir í hópin. Jón Krosslá Poulsen er komin úr Suðri, og Gilli Samuelsen er komin úr B36. Báðir álopsleikarar. Tveir útlendingar eru júst komnir, báðir skrivaðu undir sunnudagin. Kyrylo Silich úr Ukreina kemur frá Jonava í Litava, og Nikola Krcmarevic, Serbi, sum kemur úr Syrianska í Svøríki. Báðir miðvallarar. Arbeitt verður við at fáa loyvini uppá pláss, so vit kunnu síggja hesar báðar á vøllinum sum skjótast.
Frágongdin er rættiliga stór í mun til í fjør. Fleiri av teimum mestleikandi eru farnir. Torstein Mýlingstind er fluttur niður at lesa, og skal spæla við ÍF Føroyum. Holgar Durhuus er farin til Kvik Halden í Noregi, og Søren Nielsen er fluttur heim til danmarkar, og ljóðar til meira ella minni at skula gevast at spæla. Jákup Sveinbjørn Olsen verður helst ikki við í ár, og John Frederiksen er farin til HB.
Fyrsti dysturin í ár verður á útivølli á Argjum móti uppflytarunum úr AB. AB høvdu eitt gott kappingarár í fjør og vunnu 1. deild. Liðið ljóðar til at verða nakað tað sama, tó eru Árni G. Olsen og Tóki á Lofti komnir úr EB/Streymi. Tóki vendir sostatt aftur út á Argir, har hann hevur spælt fleiri ár. Hann spældi eisini hjá okkum í 2016. Sorin Anghel er nýggjur venjari.
Seinast vit spældu móti AB í bestu deildni, var í 2013. AB endaði tað árið á 6. plássi. Fyrsta dystin móti teimum spældu vit javnan 1-1. Gunleif Magnusarson skoraði útjavnandi málið stutt eftir hálvleik. Hinar báðar taptu vit, fyrst 2-0 á Argjum og so 3-0 í Sørvági.
Vit hava ofta havt tað trupult á Argjum, har veðrið eisini ofta ger seg galdandi. Argjamenn hava vanliga eisini verið sera ágrýtnir og gera tað trupult fyri mótstøðuliðið. Og, við leikarum sum Árna G. Olsen, Jobin Drangastein, Bárði Olsen og Rasmus Dan Sørensen, hava teir kvalitet nokk til at gera tað trupult fyri okkum. Og eisini at taka øll stigini, um vit ikki geva minst 100% til seinasta bríksl.

robotstxt: allowed

filter: keep


text:
Tann 17. oktobur 1959 kom vegurin til Gjáar, og tá varð henda myndin tikin.
Tann fremsti bilurin er tann nýggi Bedfordurin hjá Benadikt. Næstur í røðini er bilurin hjá Tummasi, og tann triðja í røðini, tann við krana, átti Hans Egil Joensen, á Eiði. Arni Brattaberg, vegformaður, og Jógvan Sofus Ferjá standa fremstir við Merkinum. Sjálvur var eg ein av teimum stoltu vegmonnunum í bilinum hjá Bena henda dagin, og jú - tað var ein serlig kensla. Eg minnist so væl, at vit samlaðust við smiðjuna yviri undir Hamarsendanum, áðrenn bilafylgið fór avstað. Brattaberg segði nøkur orð, og vit sungu tann frálíka vakra sangin hjá Rasmusi Effersøe: "Fast stóð í fonnum eitt fjalladalsfylgi --". Tað var fínasta veður, men um kvøldið bleiv satt ódnarveður, so fleiri av gestunum hættaðu sær ikki av bygdini aftur fyrr enn dagin eftir.
Bilasøgan við Gjógv byrjaði, sum aðrastaðni nevnt, tann 24. mars 1950, tá ið sandbáturin "Ormurin", úr Fuglafirði, kom til Gjáar við tí 1½ tons stóra (lítla) Bedford lastbilinum, sum Benadikt hevði keypt frá Vilhelmi Nielsen, í Havn. Eg havi hug at tríva eitt lítið sindur aftur í bilasøguna, nú tað um eitt ár - 24. mars 1920 - verða 70 ár, síðani Bedfordurin hjá Benadikti koyrdi sín fyrsta túr í Gjáar túni. Tann næsti við Gjógv, ið fekk sær bil, var Tummas í Ólastovu (Heiðriksstovu) (Thomas Debes, f. 1914). Tummas keypti sær í 1957/1958 ein brúktan lastbil úr Havn. Bilurin kom upp á land úti á Oyri og fór beinan vegin í vegarbeiðið millum Eiði og Gjógv, sum tá rættuliga var komið í gongd. Hildið verður fyri vist, at bilurin var ein 3-tons Bedford, men Tummas koyrdi 5 tons í hann fyri at tjena meir, og tá fekk hann 17 krónur um tíman, og tað varð hildið at vera nógv. Bilurin var reyður á liti, men seinni bleiv hann við pensli málaður grønur - uttan fyri húsini í Ólastovu.


text:
Námsfrøðisligt stevnumið
Námsfrøðiligu stevnumiðini taka støði í endamálsgreinini í Løgtingslóg nr. 67 frá 10 mai 2000 um dagstovnar og dagrøkt. Hetta eru fyrstu stevnumið av sínum slag fyri dagstovnar í Føroyum. Stevnumiðini stinga virðisgrundarlagið út í kortið, sum dagstovnarnir skulu byggja sítt virksemi á, og skulu verða grundarlagið undir ársætlanunum hjá dagstovnunum. Harumframt eru stevnumiðini vegleiðandi fyri dagrøktarskipanir.
Stevnumiðini leggja dent á dagstovnin sum ein pedagogiskan stovn, sum fyrst av øllum er til fyri børnini, so tey fáa góðar møguleikar at menna og menta seg.
Endamálið við námsfrøðiligu stevnumiðunum er at geva leiðarum, námsfrøðingum og øðrum starvsfólkum eina námsfrøðiliga stevnu at miðað arbeiðið eftir. Stevnumiðini taka støði í teimum serligu førleikunum, sum námsfrøðingar hava ognað sær gjøgnum sína útbúgving, og eru ein eggjan til umhugsan um pedagogiska virksemið.
Støðið í stevnumiðunum er ein barnaáskoðan, sum alheimssamfelagið við Barnarættindasáttmálanum hjá ST á odda, hevur tikið til sín. Tað er ein mynd av einum barni við nógvum førleikum, sum skal hava møguleikar at hava ávirkan á egið lív. Hendan barnaáskoðan setur krøv til pedagogisku uppgávuna og pedagogiska innihaldið á dagstovnunum. Hon er ein neyðug fortreyt fyri, at børn kunnu vera virknir luttakarar í myndanini av egnum lívi, og at tey kunnu gerast virknir luttakarar í einum demokratiskum samfelag.
Í stevnumiðunum er greitt frá samfelagsuppgávuni hjá dagstovnunum. Innihaldið í dagstovnunum skal byggja á eina heildarfatan av barninum, har umsorgan, spæl og læra eru týdningarmiklir tættir. Børnini skulu fáa avbjóðingar og verða stuðlað í fjølbroyttu menningini og læruni. Í stevnumiðunum eru menningar- og læruøki nevnd. Dagstovnarnir skulu í eini ársætlan staðfesta, hvussu teir ætla at arbeiða komandi árið, og ársætlanin skal byggja á eina eftirmeting av pedagogiska arbeiðinum. Í stevnumiðunum verður eisini komið inn á samstarv við heimini, og um yvirgongdina frá barnagarði til skúla og frítíðarskúla.
Námsfrøðilig stevnumið fyri dagstovnar


text:
Her húsast vit
Lemvigh-Müller P/F
R.C. Effersøesgøta 10
Postboks 1379
FO-110 Tórshavn
V.tal 358 355
Telefonnr.: +298 31 68 66
Fax.: +298 31 68 70
Vit hava opið mán-hós 08:00 - 16:00
Fríggjadag 08:00 - 15:00
Eitt sindur um søguna hjá Lemvigh-Müller
Fyritøkan byrjaði í síni tíð sum eitt dótturfelag hjá Louis Poulsen í Danmark.
Tá kallaðist fyritøkan - P/F Føroya El. Móttøka var hildin í 1986 tá deildin í Føroyum lat upp.
Lemvigh-Müller keypti í 2007 Louis Poulsen El-Teknik í Danmark - deildin í Føroyum fylgdi við í hesum keypinum og broytti navn til Lemvigh-Müller.
Í dag er fyritøkan heilsøla, íð er heildarveitari til vinnuna við øllum frá stál, amboðum til HVS og el-tilfari.
Niðanfyri eru nakrir myndir av húsinum og fyrrverandi stjóranum Christian Christensen, íð var stjóri frá 1986-2012.


text:
Orð: Jónas Hallgrímsson
Lag: Ingi T. Lárusson
Týtt: Alexandur Kristiansen
Upprunaheiti: Ég bið að heilsa
1. Nú andar sunnan sínar lýggju vindar.
Um havsins fløtur víða bárur danda.
Og várið fylgir teimum heim til landa,
til fosturjarðar strond og jøklstindar.
2. O, berið kvøðu heim av ríkum grynnum
um fjøll og fjørð við signing guðs og friði.
Kyssið tit, bárur, bát á fiskimiði.
Blásið tit, vindar, roða fram á kinnum.
3. Væl verði tær, ið fagurlátin fer
við fríðum veingjaspenni tínar leiðir
í dalin inn at syngja songin tín
4. har undir homrum, kvøðu henni ber,
sum út á blik væl sínar dreymar breiðir,
trúfasti trøstur – tað er vina mín.


text:
Orð: Eyðun á Lakjuni
Lag: Eyðun á Lakjuni og Niclas Johannesen
Viðmerking: Staklag av fløguni “Vøkur er verðin” hjá Mariu á Lakjuni.
1. Hugsar tú onkuntíð tankan hjá mær,
at tú ert heppin, at mamma teg bar
í hendan heim – her er fagurt og gott.
– Hugurin leitar hátt.
Niðurlag: Sum eitt summar –
sum ein glotti gjøgnum skýggj
vil eg skína tað frægasta, eg kann.
Á, eg vil lýsa,
ynski hýsa
tí allarbesta, eitt mannabarn nú kann.
2. Hugsar tú nakrantíð tankan hjá mær,
lukka tað er – eg kann gleðast við tær.
Ja, tað er longsulin á míni leið,
ljós mítt, tað kámast ei.


text:
Á Torginum - Hebrearabrævið - P.W. Háberg (2. partur)
Sending frá Evangelisku Røddini (EvR)
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Thormund Johannesen: Eg velji ikki eina kvinnu ...
Hvussu langt skulu vit fylgja streyminum áðrenn vit vakna?
Nýtt matarstað í Runavík
BRÁTÍÐINDI: Kristin verður á listanum hjá Sjálvstýri
Stafettin (16) - Poul Michelsen spyr Jacob Vestergaard
Vallyfti fyri rímiligan kostnað
Tað er lygn Demokratia, sigur Bill Justinussen
Vespureiðrið (116) - 19. aug 2019
Flokkarnir senda hesi fólk á valfundin í Løkshøll í kvøld
Vit hava eitt ófrávíkiligt krav, um vit koma í samgongu
Bretar funnu heroin fyri fleiri milliónir umborð á bingjuskipi
Tobbi og Norðlýsið standa saman í valstríðnum
Tobbi er greiður
Janus Rein ikki á listanum hjá Fólkaflokkinum hesuferð
Myndarøð: politikarar hittust á Sjómannadegnum
“Sjálvstýri og Kristin draga eina línu”
Ljóðupptøka: Vinnuligur Valfundur í Løkshøll 20 aug 2019
Liss Hansen stillar upp fyri Føroyaflokkin
Politiska umsitingin av føroyska botnfiskiskapinum greinað
Føroya Arbeiðsgevarafelag: Súlan er ikki virkisfør
Jørgen, Bárður, Jógvan og Jenis fáa meirilutan í eini nyggjari kanning
Ung valevni fáa nýggja heimasíðu í valstríðnum
Pallborðsfundur um hægri útbúgving
Í dag er tann STÓRI SJÓMANNADAGURIN - les alla skránna her
Samband
Postboks 226
FO-600 Saltangará


text:
Kunngerð
um broyting av Býarplaninum og Almennu byggisamtyktini fyri Runavíkar Kommunu
Við heimild í løgtingslóg nr. 13 frá 21. mai 1954 seinast broytt við løgtingslóg nr. 19 frá 18. mars 2013, verður við hesum boðað frá, at Runavíkar býráð á fundinum 29.06-2017 hevur samtykt broytingar í Býarplaninum og Almennu byggisamtyktini fyri Runavíkar kommunu.
Broytingin í byggisamtyktini umfatar:
• At býráðið kann geva loyvi til at innrætta frítíðarbústað omaná neystum við ávísum treytum.
Broytingin í Býarplaninum umfatar:
• At C8-økið við Grannatún og Líknargøtu verður broytt til B-øki
Broytingin í byggisamtyktini er til skjals á Býráðsskrivstovuni/Kunningarstovuni í Saltangará í upplatingartíðini í tíðarskeiðnum
frá 17. juli 2017 til 7. august 2017.
og á heimasíðuni www.runavik.fo
Møgulig mótmæli og/ella broytingaruppskot skulu verða býráðnum í hendi í seinasta lagi 28. august 2017.
Runavíkar býráð


text:
Magni á DK4 – Síggj ella hoyr sendingina her!
Sjónvarpsstøðin DK4 hevur tikið upp 13 minuttir við Magna Arge, fólkatingsmanni hjá Tjóðveldi, har hann greiðir frá politiska virkseminum hjá flokkinum og viðurskiftunum millum Føroyar og Danmark.
Hann sigur m.a., at Tjóðveldi er ein fræls føroysk rødd í fólkatinginum, sum ikki vil binda seg til ávisan danskan flokk, men samstarvar breitt í fólkatinginum um mál og viðurskifti, sum hava týdning fyri Føroyar.
Sendingin varð tikin upp fríggjadagin og verður send seinni í vikuni á DK4, men hon sæst longu nú á YouTube og hoyrist á DK4 podcast.
DK4 er ein privat sjónvarpsstøð, sum framleiðir og sendir public service-tilfar.
Sendingin kann eisini hoyrast sum podcast, við at fylgja leinkjuni her:


text:
Nú var aftur tíð til eina lekkra og lætta uppskrift. Hesar muffurnar eru skjótar og einkultar at gera, og so síggja tær ordiliga fínar og frískligar út. Hetta er skjótt at klamsa saman, um tú fært gestir í vikuskiftinum.
Tilfar til 8 muffur
120g smør
120g sukur
120 g mjøl
1 tsk bakipulvur
2 egg
1 tsk vaniljusukur
Tilfar til pynt
Nøkur jarðber
1 pk av róma
3 spsk av flormelis
1 tsk av vaniljusukur
Arbeiðsháttur
Rør alt tilfarið til muffurnar saman við einum pískara. Deil deiggið í formarnar og baka muffurnar á 175 stigum í umleið 20 minuttir. Tak muffurnar út úr ovninum og lat tær kølna. Píska síðani róman og koyr flormelis og vaniljusukur í. Tá muffurnar eru kaldar, er klárt at pynta tær.
So lætt kann tað gerast! Hesar fari eg so heilt sikkurt at gera aftur. Vónandi dáma tykkum tær eisini.
M&K


text:
Nr. 1920-010
Endamßl: At kunna lŠrarar, i ynskja at undirvÝsa Ý samfelagsfr°i komandi sk˙laßr, um nřggja undirvÝsingartilfari Ý samfelagsfr°i og geva Ýblßstur til, hvussu bˇkin og talgilda tilfari kunnu br˙kast Ý undirvÝsingini.
Innihald: Nřggja samfelagsfr°ibˇkin til 9. flokk, "Samfelagi - eg og vit °ll", verur l°gd fram. SÝani verur kunning og kjak um, hvussu bˇkin kann nřtast Ý undirvÝsingini. Arbeitt verur eisini vi talgildum tilfari og nŠmingauppgßvum, i eru knřtt at bˇkini. Ein partur av skeinum verur eisini nřttur til at fara fakliga Ý dřpdina vi ßvÝsum samfelagsfr°iligum evnum, i bˇkin fevnir um.
Skeissni: Fyrilestur, kjak, bˇlkaarbeii og smŠrri venjingar. Skeii er skipa ß Microsoft Teams.
Mßlbˇlkur: LŠrarar, i undirvÝsa Ý samfelagsfr°i Ý fˇlkask˙lanum.
Fyrireiking: Bˇkin "Samfelagi - eg og vit °ll" skal vera gj°gnumhugd. LŠrarar, i undirvÝsa Ý samfelagsfr°i, fßa enn meiri burtur ˙r skeinum, um teir eisini hava roynt bˇkina eitt sindur ßrenn skeii.
UndirvÝsing/lŠrari: Sßmal Matras Kristiansen, ritstjˇri og samfelagsfr°ingur.


text:
23. august 2019
Ger ein sáttmála við eygu tíni
”"Sáttmála hevði eg gjørt við eygu míni, at eg skuldi onga moyggj hyggja á. ”
Job. 31,1
Sátan freistaði Jesus við “øllum ríkjum heimsins og allari dýrd teirra,” men Jesus stóð ímóti freistingini við einum: “Vík frá mær, Sátan! Tí at skrivað stendur: “Harran, Gud tín, eigur tú at tilbiðja og tæna honum eina.” Matt. 4,8-10.
Sátan vil eisini freista okkum við heimsins ríkidømi og dýrd. Tí mugu vit læra sum Jesus at standa føst, tilbiðja Harran og tæna honum eina.
Guds orð sigur: “Stríðst ikki við at vera ríkur, lat slíkan klókskap tín fara!” Orðt. 23,4.
Tað er einki skeivt í tí at vera ríkur, men stórur vandi er í tí, og jarðarinnar ríkidømi skal ikki vera málið hjá teimum kristnu. Okkara mál skal vera at tæna Gudi við tí, hann hevur litið okkum til, og har, hann hevur sett okkum.
Latið okkum minna hvør annan á, hvussu tað gekst Ákani, tá ið teir vunnu Jeriko (Jósva kap. 7). Tað varð sýtt ísraelsmonnum at taka sær herfong, av tí at alt varð halgað Harranum. Men Ákan sá eina fagra bábilónska skikkju, 200 siklar í silvuri og eina gulltungu, ið vá 50 siklar. Hann fekk hug á tí, hann sá, og hann tók tað. Hann sá, og av tí at hann ikki hevði gjørt ein sáttmála við eygu síni (sum Job t.d. gjørdi í Job 31,1), gjørdist hetta fall hansara. Tankar hansara vórðu hertiknir av Sátani, og hann gjørdi beint móti Guds boðum (Jósva 6,18).
Stuldur Ákans var orsøkin til hin stóra ósigurin við Ai, og sum revsing fyri sítt ólýdni mátti hann doyggja.
Heimsins dýri klæði, silvur og gull føra mong menniskju í ólukku og eru eisini vorðin mongum kristnum menniskjum til fals. Mangir andaligir ósigrar kunnu førast aftur til fjalt silvur ella gull.
Í dag er ikki stórur munur á verðsligum og kristnum heimum. Hjá mongum kann tað ikki gerast stórt og fínt nokk, og børnini frá slíkum heimum, ja, tað umber seg ikki, at tey halda, at tað er lukkan at eiga so nógvar av hesum heimsins ognum sum gjørligt. Skattir verða samlaðir, har mølur og rustur eta. Staðin fyri áttu vit at samla skattir, sum ikki farast, himmalskir skattir. (Matt. 6,19-21)
Vinir! Eg ivist ikki í, at Harrin unnar okkum alt gott. Hann vil geva okkum alt tað, okkum er tørvur á, og harumframt almikið til alt gott verk (2. Kor. 9,8), men alt ov ofta leggja vit hendur á okkurt, sum er bannført, okkurt, okkum als ikki er tørvur á, og sum vit als ikki hava brúk fyri. Ákan gongur mitt okkara millum, ja, hann gongur kanska í okkara egnu skóm. Tí er okkum stórur tørvur á at gera sáttmála við eygu okkara.
Jú meir vit fáa okkum av hesum heimsins lutum, jú meir bundin gerast vit til hitt jarðiska, og jú minni tráa vit eftir tí himmalska.
Effie Campbell umsetti.
22. august 2019
Harrin gevur vísdóm í tøkum tíma
”Men um einumhvørjum av tykkum fattast vísdóm, tá biði hann Guð, sum gevur øllum gjarna og uttan átalur, og honum skal verða givið. ”
Ják. 1,5
Tá ið ein almenn kirkja í Kina skuldi latast upp, komu tveir kommunistiskir embætismenn at hyggja eftir kirkjuni. Á tí aftasta vegginum í kirkjuni hekk ein stórur krossur. Annar av umsjónarmonnunum skeyt upp, at teir skuldu hanga eina mynd av tí deyða formanninum Mao og eina mynd av einum øðrum kommunistaleiðara upp hvørju megin krossin.
Nú kom prestur illa fyri, tí hann metti, at hetta fór ikki at verða dámt av mongum kristnum kirkjufólki. Eftir at hann í hjarta sínum hevði biðið Gud um vegleiðing og vísdóm, svaraði hann óræddur: “Tað hevði ikki verið serliga vakurt gjørt móti Mao formanni og hinum leiðaranum, tí í Bíbliuni stendur, at Jesus bleiv krossfestur millum tveir ránsmenn!”
Hesir báðir menninir vóru samdir við prestinum í, at uppskotið ikki var so heppið og tí ikki skuldi fremjast. Tað lætnaði hjá presti.
Effie Campbell umsetti.
21. august 2019
Jósia kongur
”... Sonur skal verða føddur húsi Dávids, Josias skal hann eita; hann skal á tær ofra prestar offurheyggjanna, teir, ið brenna roykilsi á tær, og menniskjabein skulu verða brend á tær." ”
1. Kong. 13,2
2. Krýn. 34-35
Hetta navnið hevur ein heilt serligan klang, av tí at hesin gudrøkni kongurin tænti Harranum av øllum hjarta sínum og allari styrki síni, og tað hóast bæði faðir hansara Ámon og abbi hansara Manasse vóru ógvuliga óndir og gudleysir.
Jósia var bert átta ár, tá ið hann gjørdist kongur, og hann ráddi 31 ár í Jerusalem, frá 639-608 fyri Krist. Hann hevði bæði góðar og gudrøknar vegleiðarar og embætismenn, og sagt verður eisini, at hann hevði eina gudrøkna móður.
Enn heilt ungur – bert 16 ára gamal – fór hann at søkja Harran, og 20 ára gamal byrjaði hann at seta í verk ta mest umfatandi reformatión, Juda nakrantíð hevur havt. Hann fekk í lag, at skurðgudaaltar og skurðgudamyndir vórðu oyðiløgd og tikin burtur. Vit skilja, at hesin ungi kongur vígdi seg heilt til Guds og fekk styrki frá honum til tað stóra og dygdargóða arbeiðið at beina fyri avgudadýrkanini í øllum landinum.
Spáað var um føðing Jósia og tann gerning kongur gjørdi fyri Harran umleið 345 ár frammanundan. Vit kunnu lesa um hetta í 1. Kong. 13. Tað ljóðar øgiligt, tá ið hesin profeturin, hesin Gudsmaðurin, profeterar og rópar móti altarinum í Betel: “Sonur skal føðast í húsi Dávids, Jósia at navni; hann skal á tær ofra offurheyggjaprestar, sum á tær hava borið fram roykilsisoffur; og mannabein skulu verða brend á tær!”
Og alt hetta hendi júst soleiðis, sum spáað varð.
Tá ið Jósia var 26 ára gamal, varð lógbókin funnin í húsi Harrans, og tá kom av sonnum gongd á reformatiónsarbeiðið, og allir teir illavorðnu lutirnir, ið gjørdir vóru til skurðgudarnar, vórðu beindir burtur og oyðilagdir, og bøtt varð um templið.
Tá ið lisið varð úr lógbókini fyri kongi, “skræddi hann klæði síni,” av tí at tey ikki høvdu aktað orð Harrans í mong ár. Jósia sendi síðani boð eftir Huldu profetinnu, sum segði, at ólukka fór at koma yvir landið sum revsing fyri, at fólkið hevði svikið Harran og dýrkað skurðgudar. Og hon helt á:
“Men við Juda kong, ið sendi tykkum til mín at leita ráð hjá Harranum, skulu tit siga: So sigur Harrin, Ísraels Gud: Tey orð, sum tú hevur hoyrt, skulu standa við; men av tí at hjarta títt blotnaði, so at tú eyðmýkti teg fyri Gudi, tá ið tú hoyrdi orð hans móti hesum staði og móti íbúgvum hans, ... og skræddi klæði tíni og grætst,” so skuldi revsingin ikki koma í Jósiasar tíð; tí Gud hevði hoyrt bøn hansara.
Síðani fór kongur niðan í hús Harrans og alt fólkið við honum, og hann las alt upp fyri teimum, sum stóð í sáttmálabókini og gjørdi sáttmála við tey, at tey skuldu halda seg til Harran og halda boð hansara av øllum hjarta sínum og allari sál síni.
Bert 39 ára gamal fall Jósia kongur í bardaganum móti konginum í Egyptalandi, Neko, og alt Juda og Jerusalem syrgdu hann. Jeremia profetur yrkti harmljóð um hann, og allir sangarar og allar songkonur hava í harmljóðum sínum talað um henda stórbæra og gudrøkna kongin, og hetta hevur síðani verið fastur siður í Ísrael.
Effie Campbell umsetti.
20. august 2019
Verðið takksamir!
”Og latið frið Krists ráða í hjørtum tykkara, sum tit eisini vórðu kallaðir til í einum likami, og verðið takksamir! ”
Kol. 3,15
Er tað neyðugt, at vit verða mint á tað?
Bíblian minnir okkum á hetta í Kol. 3,15. Tað er nevniliga ikki natúrligt fyri okkum at vera takksom – tvørturímóti.
Eitt takksamt hjarta gleðir Gud. Tað síggja vit, tá ið hin eini spitalski maðurin, ið varð grøddur, vendi aftur og gav Gudi æruna.
Tað eru tríggir lutir, sum kunnu hjálpa okkum at vera meira takksom.
1. Viðganga Guds náði og miskunn.
Jú meir vit hugsa um, hvat Harrin Jesus hevur gjørt fyri okkum – tað gjaldið, hann rindaði og harvið gjørdi tað møguligt hjá Gudi at vísa sína stóru náði og miskunn móti okkum – jú meira vil takksemi vaksa fram í hjørtum okkara. Í síni náði gevur Gud okkum tað, sum vit ikki hava uppiborið, og í sínum miskunnsemi heldur hann ta revsingina burtur frá okkum, sum vit hava uppiborið. Hetta kann bara ala fram takksemi í teimum hjørtunum, sum hugsa um tað.
2. Telja okkara signingar
Tað er eingin sjálvfylgja, um vit í dag hava kunnað etið okkum mett. Tað lítla kórið, sum vit syngja nokk so treystlig: “Nogle har mad, men kan ikke spise, andre kan spise, men har ingen mad,” er jú ein álvarsligur sannleiki og manar til takksemi, um vit bæði kunnu eta og hava mat.
Um vit byrja at telja tær smáu og stóru signingarnar, sum vit hava tikið ímóti av Harrans hond, vilja tær óivað fjala teir trupulleikarnar, vit annars so lættliga verða bundin av.
3. Hava áhuga fyri øðrum
“Sælari er at geva enn at taka.2 Áps. 20,35. Hetta orðið gongur eisini móti okkara natúru, men tað er ein andalig lóg. Jú meira vit eru fyri onnur, jú takksamari verða vit fyri, at vit sjálv kanska ikki hava brúk fyri hasari hjálpini, og vit vilja sanna, hvussu náðigur Gud hevur verið ímóti okkum. Øvugt vil sjálvgóðska gera okkum múlatrútin og ótakksom.
Máttu hesir tríggir lutir, sum vit her hava umrøtt heilt stutt, gjørt sítt til at alið tað fram í hjørtum okkara, sum fyrst og fremst gleðir Gud, men sum eisini vil fáa stóran týdning fyri medmenniskju okkara – okkum sjálv og tænastu okkara.
Effie Campbell umsetti.
19. august 2019
Hvat Bíblian sigur um familjuna
Virðing fyri foreldrunum
“Æra faðir tín og móður tína, so at tú mást liva leingi í tí landi, sum Harrin, Gud tín, vil geva tær!” 2. Mós. 20,12
“Vísur sonur gleðir faðir sín, men ringur maður vanvirðir móður sína.”
Orðt. 15,20
Val av konu
“Tann, sum hevur funnið konu, hevur funnið lukku og hevur fingið náðigávu frá Harranum.” – “Skilakona kemur frá Harranum.” Orðt. 18,22 og 19,14
Innanhýsis viðurskifti
“... og eru hvør øðrum undirgivnir í ótta Krists.” Ef. 5,21
Høvur í heiminum
“Konurnar skulu vera sínum egnu monnum undirgivnar eins og Harranum. Tí at maðurin er høvur konunnar, líkasum Kristus er høvur kirkjuliðsins.” Ef. 5,22-23
Elska konu tíni
“Tit menn, elskið konur tykkara, líkasum eisini Kristus elskaði kirkjuliðið og gav seg sjálvan fyri tað ... Soleiðis eiga menninir at elska konur sínar eins og síni egnu likam. Tann, sum elskar konu sína, elskar seg sjálvan.” Ef. 5,25 og 28
Umhugsni fyri konuni
“Somuleiðis tit menn; livið við skynsemi saman við konum tykkara sum við einum veikari keri, og veitið teimum virðing eins og tær eisini eru samarvingar við tykkum til náðigávu lívsins, fyri at bønir tykkara ikki mega hindrast!” 1. Pæt. 3,7
Hor (hjúnabandsbrot)
“Tú mást ikki dríva hor.” 2. Mós. 20,14. “Tit hava hoyrt, at tað hevur verið sagt: “Tú mást ikki dríva hor.” Men eg sigi tykkum, at hvør tann, ið lítur at kvinnu við girndarhuga, hevur longu drivið hor við henni í hjarta sínum.” Matt. 5,27-28
Hjúnaskilnaður
“Men eg sigi tykkum, at hvør tann, ið skilst við konu sína, uttan fyri hors sakir, veldur, at hon drívur hor; og hvør tann, ið giftist við eini fráskildari konu, drívur hor.” Matt. 5,32 “Hvør tann, ið skilst við konu sína og giftist við eini aðrari, drívur hor; og hvør tann, sum giftist við konu, ið skild er frá manninum, drívur hor.”
Luk. 16,18
Barnauppaling
“Og tit fedrar, ilskið ikki børn tykkara upp, men alið tey upp við aga og áminning Harrans.” Ef. 6,4
Friður í familjuni
“Sæl eru tey, ið fremja frið, tí at tey skulu verða kallað Guds børn.” Matt. 5,9.
“Blídligt andsvar stillar bræði, men hvast orð vekur vreiði.” Orðt.15,1.
Bíblian hevur altíð svar upp á menniskjan tørv. Í mongum viðurskiftum talar hon klárt og við myndugleika. Hon gevur leiðbeining, frið og vón til teirra, sum vilja geva boðskapi hennara gætur.
Bíblian sigur nógv viðvíkjandi familjuni, tí familjan er ein heilag Gud-viljað og Gud-givin skipan. Vit noyðast tí at kenna tær Gud-givnu forskriftirnar, geva teimum ans og rætta okkum eftir teimum, um vit vilja fáa hina størstu gleðina og verða ríkiliga nøgd í familjulívinum.
Gud vil stórliga signað tað heimið, har hann verður æraður sum Harri í húsinum og Harri hjá teimum einstøku húsfólkunum.
Effie Campbell umsetti.
18. august 2019
Hava vit svikið?
”Og fjar veri mær tann synd móti Harranum, at eg haldi uppat at biðja til Harrans fyri tykkum og beina tykkum inn á hina góðu og rættu leiðina! ”
1. Sám. 12,23
“Eg merki, hvussu menniskju eru givin at biðja fyri India,” segði ein eldri trúboðari fyri stuttum við meg. Eg eri ikki sloppin frá hasum síðani, tað hevur skelkað meg.
Trúboðarin greiddi frá hesum soleiðis: Vit líða av einum slagi av trúboðara-dýrkan, skilt á tann hátt, at tá ið trúboðararnir av eini ella aðrari orsøk fara frá einum øki, ná ja, so hugsa vit ikki longur um tað. Vit gloyma, at ein meinigheit, ein kirkja, ein skúli, eitt samfelag er eftir har, tað skal standa einsamalt.
Vit munnu vist øll vita okkurt um, hvat forbøn hevur at týða fyri okkum sum einstaklingar. Tá ið vit kunnu kenna kulda og tómleika við missinum av einum menniskja, sum bað fyri okkum – hvussu mikið meir má so ikki saknurin verða, um forbønin verður tikin burtur frá einum heilum fólki? Tey eru okkara kristnu brøður – og ein gevst væl ikki at biðja fyri sínari familju?
Vit mugu minnast til, at Jesus knýtir stór lyfti til bønina. “Biðið um hvat sum helst í mínum navni,” sigur hann. Og ein annar hevur einaferð sagt: “Bøn flytur ta hondina, sum flytur verðina.”
Tað kann væl vera, at vit halda, at tað er vónleyst at biðja fyri India, Russlandi, U.S.A. ella Føroyum; men í forbøn okkara er tað ein kong, vit koma til, og vit mugu vænta stór ting frá honum.
Latið okkum tí ansa eftir, at vit eru trúgv móti hesi stórbæru uppgávu okkara og útinna hetta stóra arbeiðið, sum forbønin er, so eingin verður svikin, av tí at vit vóru trúleys.
Effie Campbell umsetti.
17. august 2019
Ringir dreymar
”Harri, klettur mín, borg mín, høli mítt, Guð mín, vernd mín, har eg fái lívd; skjøldur mín, virki mítt, horn mítt, har eg fái frelsu.”
Sálmur 18,3
Eg prátaði við ein trúgvandi mann, sum á ungum árum hevði verið uppi í mongum vasi og fjasi. Hann segði mær, at hann var plágaður av ringum dreymum. “Eg droymi henda sama dreymin av og á, at teir kasta eina hondgranat eftir mær. Eg droymdi hann eisini í nátt. Tað løgna var, at granatin brast ikki. Eg var í dýrastu neyð og hugsaði, at eg mátti kvika mær og taka granatina og blaka hana so langt burtur, sum eg fekk, áðrenn hon brast. Trupulleikin er tann, at eg geri tað í veruleikanum, og eg endi úti á gólvinum og havi skumpað radio og annað á náttborðinum fyri mær út á gólv. Í nátt slerdi eg eygað í spíssin á náttborðinum,” segði hann og peikaði á eygnabrúnna.
Eg tók eitt ark fram og skrivaði eitt vers niður á tað og rætti honum tað. “Bið hesa bønina hvørt kvøld, áðrenn tú leggur teg,” segði eg. Versið ljóðar soleiðis:
Sæt vagt omkring min tanke
og gærde om mit sind,
så meget ondt og urent
vil snige sig derind.
Hetta versið kom brádliga fram úr gloymskuni hjá mær. Eg var ein lítil smágenta og sat á fanginum hjá mammu, tá ið hon sang hetta versið einar tvær-tríggjar ferðir fyri mær. Hon hevði lært tað uppi hjá skótunum í K.F.U.K.
Tá ið onkur segði okkurt, sá eg tað ofta fyri mær í myndum, og tað er helst tí, at eg minnist tað eftir so mong ár. Eg sá fyri mær, at nakrir einglar komu og stillaðu seg sum vaktarmenn rundan um mínar tankar, og har stóðu teir so stinnir, so at einki ónt hevði nakran møguleika at sleppa inn. Teir høvdu eisini laðað ein garð rundan um mítt sinni, so tað var ógjørligt, at nakað ilt kundi órógva meg.
Tú skuldi kanska eisini biðið hasa kvøldbønina, so tú svavst stillisliga og róliga og bara droymdi góðar dreymar.
Effie Campbell.
16. august 2019
Jesus hevur umsorgan fyri tí einstaka
”nei, sum himin er hægri enn jørðin, soleiðis eru vegir mínir hægri enn vegir tykkara og hugsanir mínar hægri enn hugsanir tykkara. ”
Jes. 55,9
Emanuel Minos
Undir seinna heimsbardaga var eg uppi í mótstøðurørsluni og upplivdi ymiskt skelkandi har. Eftir kríggið hugsaði eg, at eg skuldi fara yvir til Svøríkis fyri at leggja alt hetta afturum meg. Eg bjóðaði meg fram sum evangelist og sendi 20 umsóknir til ymsar samkomur. Eg fekk 20 aftursvar, eingin vildi seta meg í starv.
Eg var ógvuliga vónsvikin. Eg tók tey 20 aftursvarini og fór ein túr út á kirkjugarðin. Har legði eg meg á knæ og gjørdi sum Hizkia kongur (Sí 2. Kong. 19,14), eg legði brøvini opin fyri ásjón Harrans, og so fór eg at biðja. “Harri, hví fekk eg einki jaligt svar?”
Beinanvegin hoyrdi eg Harran svara: “Far tú og vitna fyri Svenn!”
Svenn var vinmaður mín heilt frá barnaárunum og upp gjøgnum ungdómsárini; men hann var gudloysingur og var uppvaksin í einum vantrúgvandi heimi. Eg minnist frá dreingjaárunum, at hann segði, at vit stavaðu frá apunum. Øði kom í meg, og eg rópti: “Tað kann væl vera, at pápi tín er ættaður frá apunum; men tað er pápi mín ið hvussu so er ikki!!”
Eg hevði vitnað fyri honum fleiri ferðir, men hann vildi ikki vita av tí. Eg segði hetta fyri Harranum; men Harrin tók bara uppaftur: “Far og vitna fyri Svenn!”
So fór eg yvir og ringdi uppá hjá honum. Komandi sunnudag var eg biðin at tala í Frelsunarherinum, og hetta brúkti eg sum hjáputur. Eg visti, at Svenn var ógvuliga musikalskur og elskaði tónleik, so tá ið hann læt dyrnar upp, segði eg: “Svenn, eg skal tala niðri í Frelsunarherinum sunnudagin. Har verður nógvur tónleikur, hornorkestur, solosangur og duettsangur. Kanst tú ikki koma við mær?”
Hann hugdi eina løtu at mær, so segði hann: “Eg skal koma við tær sunnudagin, um tú kemur við mær leygardagin at standa á skíðum.”
“Ja, tað er í lagi,” segði eg glaður, “so er tað ein avtala.”
Sunnudagurin kom. Eg fór upp á talarastólin, og eg sá, at Svenn fór upp á loftið og setti seg á aftasta rað, beint undir einari lampu, har tað stóð Exit, útgongd. Hann virkaði ógvuliga bangin. Hann hevði ongantíð verið á einum kristiligum møti fyrr, so hann visti ikki, hvat ið hann kundi vænta sær, og tí setti hann seg við neyðútgongdina, so hann altíð kundi rýma.
Eg gloymdi alt um hann og fór at tala heilt einfalt um evangeliið, og hvat ið Jesus hevur gjørt fyri okkum. Tá ið møtið var liðugt, síggi eg, at tveir menn standa og biðja undir liðini á Svenn. Eg kvikaði mær upp á loft, har Svenn stendur og hálvgrætur og sigur: “Nú er tað brostið fyri mær!”
“Hvat er brostið?” spyrji eg óttafullur.
“Apurnar!!”sigur hann.
Eg mátti smílast. Øll hansara ateisma var horvin sum døgg fyri sól eftir eini løtu. Hann gjørdist trúgvandi og var tað til sín doyggjandi dag. Men hatta er akkurát Jesus. Hann sær ikki fólk í skarum. Hann sær hin einstaka og hevur kærleika og umsorgan fyri tí einstaka.
Effie Campbell.
15. august 2019
Forbøn
”Jesus sigur við teir: »Fyllið vatnskerini við vatni!« Og teir fyltu tey á tremur. ”
Joh. 2,7
Vit hava umsorgan fyri øðrum við t.d. regluligari forbøn. Forbønin er ein gáva og ein umsorgan, sum vit geva øðrum. Vit hava ofta langar listar við bønarevnum: sjúk og líðandi, okkara familja, grannar, okkara trúboðarar í útlondum og trúboðarar á staðnum, kirkjan á staðnum og tann globala kirkjan, forbøn fyri teimum, ið verða forfylgd o.s.fr.
Viðhvørt verður forbønin ein tung byrða, tað eru so mong at biðja fyri, menniskju, sum fingu eina harða lagnu, viðurskifti, sum tykjast óloysilig o.s.fr.
Niðanfyri skal eg geva tær nakrar setningar, sum hava hjálpt mær væl, so at eg nú síggi, at forbøn er ikki ein tung byrða, sum eru tað vit, ið skulu bera heimin á okkara herðum. Tað er ein, sum hevur borið alt og framvegis vil bera.
Set teg niður í frið og náðum og grunda gjølla í kvirru um hesar setningar:
- Forbøn er ikki at trábiðja og plága Gud til at gera okkurt, men at standa í nærveru Guds vegna ein annan.
- Forbøn er ikki nakað, har tú spennir teg til at savna tínar tankar, men eitt hvílandi uppmerksemi.
- Vita skalt tú, at Gud hevur arbeitt leingi, áðrenn tú trein inn á pallin, og hann arbeiðir nú.
- Vit skulu fylla vatnskerini við vatni – at gera vín er hansara gerningur.
- Vit skulu flyta steinar, tað er hann, sum sigur: “Lázarus, kom út.”
LMF-blaðið.
Effie Campbell umsetti.
14. august 2019
Undurið
”Og hann segði við hann: »Sanniliga sigi eg tær, í dag skalt tú vera við mær í páradís!« ”
Luk. 23,43
Eg vil fegin siga tær frá einum ránsmanni, sum bleiv frelstur.
Tá ið Jesus Kristus bleiv krossfestur, vórðu eisini tveir ránsmenn krossfestir, annar við høgru og hin við vinstru lið hansara. Við annan teirra segði Jesus: “Í dag skalt tú vera við mær í páradís!” Luk. 23,43.
Hví fór annar ránsmaðurin til himmals og hin niður í glatan?
Hvat gjørdi hann, sum fór til himmals at frelsa sál sína?
Minst til, armar og bein hansara vóru negld til krossin, tí kundi hann
ikki fara til altars
ikki lata seg doypa
ikki blíva limur í nakrari kirkju ella samkomu
ikki lata pening til kirkjuna ella til okkurt gott endamál
ikki rósa sær av einum góðum lívi
ikki royna at betra seg
ikki senda boð eftir nøkrum presti.
Stutt sagt, hann kundi einki gera av tí, sum mong menniskju halda vera neyðugt fyri at blíva frelstur, og sum tey halda vera ein “ferðaseðil” til himmals.
Alt hetta stongdi hann ikki úti frá himlinum. Hví? Tí hann gjørdi tað, hann kundi – tað, sum er neyðugt at verða frelstur.
-
Hann angraði
Hann viðgekk skuld sína, tá ið hann segði: “Vit (ránsmenn) fáa tað afturlønt, sum vit hava gjørt.” Luk. 23,41. Bíblian sigur: “Um tit ikki venda um, tá skulu tit allir umkomast.” Luk. 13,3.
-
Hann trúði
at Jesus Kristus var hansara og heimsins Harri og Frelsari.
Bíblian sigur: “Trúgv á Harran Jesus, og tú skalt verða frelstur og hús títt.” Áps. 16,31.
-
Hann játtaði
trúgv sína á Jesus Kristus sum Guds syndafría son, tá ið hann segði: “Hesin (Jesus) hevur einki ósámiligt gjørt.” Luk. 23,41.
Bíblian sigur: “Tí at um tú játtar við munni tínum, at Jesus er Harri, og trýrt í hjarta tínum, at ‘Gud vakti hann upp frá deyðum, tá skalt tú verða frelstur.” Róm. 10,9.
Gev tær far um, at tað, sum hin iðrunarfulli ránsmaðurin gjørdi, kanst tú eisini gera.
Tú kanst angra tína synd.
Tú kanst trúgva á Jesus sum tín persónliga frelsara.
Tú kanst opið játta Jesus Kristus fyri tínum vinum og skyldfólki.
Men bíða ikki sum ránsmaðurin, til tú liggur at doyggja. “Sí, nú er tað ein sonn gævustund, sí, nú er tað ein frelsudagur!” 2. Kor. 6,2.
Jesus Kristus segði: “Eg eri vegurin og sannleikin og lívið. Eingin kemur til faðirin uttan við mær.” Jóh. 14,6.
Bert um tú
vendir um til Kristus
trýrt á Kristus
játtar Kristus,
fært tú frið í hjartað og Harrans vissu um, at tú skalt vera við honum í páradísinum.
Vilt tú taka hesi trý týdningarmiklu stigini í dag?
Effie Campbell umsetti.
13. august 2019
Tvangstankar
”Komið higar til mín øll tit, sum arbeiða og ganga undir tungum byrðum, og eg vil veita tykkum hvílu. ”
Matt. 11,28
Ein trúgvandi kona ringdi til mín og segði, at brádliga komu nakrir tankar fram í huga hennara. Hon mintist til nakað ræðuligt, sum var gjørt móti sær, tá ið hon var blaðung. “Eg havi langt síðani fyrigivið tí persóni, sum gjørdi hatta móti mær, og hatta er als ikki komið fram aftur í hugan á mær í ein hálvan mansaldur fyrr enn nú, og eg sleppi ikki av við tað. Tað melur og melur í høvdinum og bindur meg fullkomiliga,” segði hon.
“Tá ið Jesus hekk á krossinum,” segði eg, “høvdu teir sett eina tornakrúnu á høvur hansara. Hvussu sær ein krúna út? Hon er ein rundingur, ein sirkul. Hvat var so innan fyri henda rundingin? Har var heilin, og tað er haðani, at alt tankavirksemi kemur frá. Teir trýstu so krúnuna niður yvir høvdið. Tá boraðu tornirnar seg inn í høvdið, og blóðið lak niður yvir andlit Jesusar. Hansara blóð verjir móti øllum óndum, eisini tað, sum vil treingja seg inn í tankarnar. Tað er tað, sum tornakrúnan ímyndar. Tað gjørdi hann fyri okkum, og nú kunnu vit biðja, at Jesu blóð skal verja allar okkara tankar. Golgataverkið er fullkomið, eisini tí viðvíkjandi.”
Effie Campbell.
12. august 2019
Tú sleppur ikki uttan um HANN
”Tí at so elskaði Guð heimin, at hann gav son sín, hin einborna, til tess at ein og hvør, sum trýr á hann, ikki skal glatast, men hava ævigt lív.”
Jóh. 3,16
Tú fert at hitta hann – fyrr ella seinni.
Uttan um hann – hvør er hann?
Jú, tað er hann, sum í hesi løtu ger, at tú kanst síggja alt rundan um teg, at tú fært anda, at tú merkir vindin, sólstrálurnar o.s.fr. Bíblian sigur okkum, at tað er Jesus Kristus, sum uppiheldur øllum lívi, og at alt í rúmdini er vorðið til við honum.
Guds sonur kom í mannalíki her niður til jarðar. Hin einasti, sum var heilagur, reinur og ósekur, setti seg lágt og var lýðin til deyðan á einum krossi. Gud hevur gjørt hann til Kong og Harra, við tað at hann reisti Jesus upp úr tí myrku grøvini og setti hann sum arvinga til allar lutir og øll trúgvandi kristin sum medarvingar hansara.
Hetta er milt sagt ein kollveltandi boðskapur, sum enn í dag prógvast sum ein Guds kraft til frelsu fyri ein og hvønn, sum vágar sær at trúgva, tað vil siga, sum letur henda boðskap koma inn í sál sína og sinnið. Mín ókendi vinur, veitst tú, at tú ert virðismikil fyri Gudi, ja meira, tú ert elskaður – sjálvt um tú hvørki trýrt ella merkir nakað sum helst tann vegin.
Tú ert medarvingur til Guds ríki; men arvurin má sjálvandi verða móttikin.
Jesus Kristus tók okkara syndir upp á seg, hin reini og syndafríi varð á krossinum av Gudi viðfarin sum syndin sjálv og mátti líða revsingina fyri hana, so at vit, sum vóru tey seku, vórðu náað. Jesus gekk av fríum vilja inn í alt hetta fyri okkara sakir. Dómarin tók sjálvur dómin á seg.
Tað er tann kærleikin, sum er sterkari enn deyðin. Um hesin kærleikin ikki var, so vóru vit slept upp á fjall, og okkum bíðaði bara ævigur tómleiki og skilnaður frá tí heilaga Gudi; men tá ið tú boyggir teg fyri Jesusi Kristi, sum nú er Harri og Kongur,ákallar navn hansara og biður við einum reinmeintum sinnalagi, fert tú at uppliva Jesu órannsakandi kærleika, sum fevnir um teg.
Má Guds signing vera við tær.
“Kirkeklokken”
Effie Campbell umsetti.
11. august 2019
Virðing
”Lær hin unga leiðina, ið hann skal ganga! So víkur hann ikki av henni, heldur ikki, táið hann verður gamal. ”
Orðat. 22,6
Hvussu kunnu vit sum foreldur geva børnunum størri virðing fyri Gudi, kirkjuni, okkum sjálvum og øðrum børnum?
Tað eru tveir mátar, sum óivað fara at hjálpa. Fyrst av øllum okkara egna fyridømi, og í øðrum lagi, at vaksin vísa virðing fyri børnunum.
Tað er syrgiligt at noyðast at viðganga tað, men í mongum heimum, enntá kristnum heimum hoyrir tú vaksin tosa vanvirðandi um kristnar arbeiðarar, ja, sjálvt um prædikumenn og prestar, meðan børnini hoyra. Børn læra av tí, tey liva við. Hetta er meir enn bert ein lívsregla, hetta er tann skelkandi sannleikin.
Ikki bert hetta, men til dømis politiið, sløkkiliðið, skúlalærarar og aðrir persónar við myndugleika, sum vit fegin vildu, at børnini so avgjørt skuldu havt virðing fyri, verða hildnir fyri gjøldur og umtalaðir ógvuliga ódámliga. Hvussu kunnu vit vænta nakað sum helst annað frá børnum okkara, tá ið tey støðugt eru undir hesari ávirkan?
Man heilsubótin ikki nettupp liggja í, at vit vaksnu hava meira virðing fyri slíkum persónum í okkara egnu hjørtum?
Um vit so avgjørt skulu skifta orð um teirra veikleikar, áttu vit nokk at hildið slíkar samrøður privat, og tá ið vit umtala tey, meðan børnini hoyra, minnist so til at geva teimum ta virðingina, tey skulu hava. Harafturat, um vit vilja vekja sanna virðing í hjørtunum á børnum okkara fyri Gudi, landi, leiðarum og lærarum, mugu vit sjálv læra at handfara sjálvt eitt lítið barn við virðing. Tá ið tað kemur og krevur, at vit skulu lurta eftir tí í tí mest ólagaligu løtuni, minnist so altíð til, at tað er ein persónur, sum lærir av tí, hann livir við, og handfarið hann, sum tit vildu handfarið tykkara besta vin.
Steðgið eina løtu við tí, tit eru í ferð við, uttan mun til, hvussu týdningarmikið tað er, takið blídliga um akslarnar á barninum, smílist til tað og sigið: “Hoyr, eg eri mitt í einum, sum skal vera liðugt, men so títt og knapt eg eri liðugur, skal eg seta meg niður saman við tær og svara tínum spurningi. Er tað í lagi?”
Effie Campbell umsetti.
10. august 2019
Havið treysti
”»Havið gott treyst! ”
Matt. 14,27.
Hvussu er tað gjørligt at vera væl fyri, tá ið ódnirnar leika í?
Vit vita øll, at tá ið ljósið hvørvur, verður myrkt. Tá ið ljósið skínur, hvørvur myrkrið. Hitt sama er galdandi við mót og mótloysi. Mótloysið hvørvur, tá ið mótið kemur til okkara.
Hvat sigur Bíblian um evnið? Tað er áhugavert at síggja, at tað stendur “Havið gott troyst” rættiliga nógvar ferðir í Bíbliuni. Í 27. Sálmi í Bíbliuni vers 14 lesa vit: “Eftir Harranum bíða! Hav gott troyst, tak mót í hjarta og Harranum bíða! Í 31. Sálmi vers 25 stendur næstan sama áminningin: “Havið treysti, takið mót í hjarta, allir, ið Harranum bíða!”
Íðan, hvat so við mótloysi og døpurhuga? Jú, tað stendur eisini í Bíbliuni. Í Hebr. 12,3 lesa vit: “Ja, hugsa um hann, sum hevur tolt slíkt mótmæli móti sær av syndarum, fyri at tit ikki skulu troyttast og verða givnir í sálum tykkara.” Paulus skrivaði til kolossumanna: “Tit fedrar, ilskið ikki børn tykkara upp, fyri at tey ikki skulu missa móti!” (Kol. 3,21)
Niðurløgan má vera, at Bíblian loyvir ikki døpurhuga og mótfalni. Øll skriftstøðini um mótloysi siga: “Lat ikki mótloysi vinna á tær. Lat teg ikki renna um koll. “ Tú kanst sigra við Guds náði. Fá hjartað við, og ger tað, sum Gud sigur. Hav gott mót uttan mun til, hvørjar umstøður tú enn ert í. Mótloysi vinnur ongan frama hjá Gudi. Tað fær teg at tykja synd í tær sjálvum, at vera óglaður, forfjónaður og ein ónytta. Men Gud sigur, at vit skulu hevja okkum upp um alt tílíkt.
Um mótloysi er trot upp á mót, so mugu vit vera virkin og gera okkurt at líva okkum upp. Vit mugu prísa Gudi, av tí at vit vita, at hann elskar okkum. Vit mugu siga: “Takk Harri,” av tí at vit vita, at hann vil leiða alt til okkara besta. Vit mugu trúgva, at hann kann og vil hjálpa okkum fram til sigur. Tá ið vit rópa til Guds um hjálp, spilla vit tíðina, um vit ikki trúgva, at hann hoyrir okkum og vil svara. Vit mugu trúgva, at “hann lønar teimum, sum leita til hansara.” (Hebr. 11,6) Tí skulu vit søkja Gud inniliga og siga: “Gev mær náði og styrki. Gev mær kraft at sigra á mótloysinum.” – So trúgva vit, at hann vil og Gud gevur okkum ta neyðugu styrkina.
Bíblian greiðir frá menniskjum, sum hava upplivað torførar tíðir, og tað kundi lættliga hava leitt tey í vónloysi. Hugsa um Job. Hvussu tók hann hesa støðuna? Hann segði: “Harrin gav, og Harrin tók, Harrans navn verið lovað.” Tað var bert myrkur kring hann; men hann fall ikki í fátt, tí trúgvin var bygd á Gud, sum altíð heldur sítt orð. – Ella hugsa um Paulus og Silas, tá ið teir vóru kastaðir í fangahús. Teir sungu Harranum lovsong, og tá hendi nakað.
Kemur mótloysi sníkjandi, so tak tað ikki inn at tær. Tað er sálarfíggindin, sum ger seg inn á okkum. Øll uppliva tað av og á. Einasti mátin at sleppa burtur úr tí er at siga: “Eg vil vera glaður og líta fram eftir.” Hygg eftir Guds lyftum. Bið um sigur og trúgv, at tú fært hann. Lít á, at Gud svarar bøn.
Av og á eru vit sjálv sek í, at mótloysið kemur; men Bíblian sigur okkum, hvussu vit skulu viðgera slíkt. Dávid sveik Gud. Hann stjól konuna hjá einum øðrum manni og fekk mannin dripnan. Hann sá sína ræðuligu synd og rópti til Guds um náði og fyrigeving. Gud fyrigav honum, og hann bleiv aftur eitt Guds barn.
Uttan mun til, hvussu illa tú hevur skikkað tær, so er náði at finna hjá Gudi. Játta alt fyri honum og bið um hansara náði. Hann fer ikki at venda tær bakið, um tú kemur við einum ærligum og angrandi hjarta. Hansara kærleiki røkkur til øll, sum koma til hansara.
Liv ikki í ótta fyri, at tú skalt falla. Jesus vann á deyðanum, helviti og grøvini, fyri at vit skulu sigra. Hann gevur okkum kraft og vón í hesum lívinum og vón um ein ævinleika saman við honum. Minst til, at Bíblian eggjar okkum: “Havið treysti.” Og minst til, hon eggjar ongastaðni til mistreysti.
Hygg tí á Jesus! Vit sigra ikki av egnum dugnaskapi; men vit kunnu sigra í hansara kraft. Hansara lyfti eru, at hann vil geva okkum ta styrki og náði, okkum er tørvur á hvønn dag.
Effie Campbell umsetti
9. august 2019
Nútíðar menniskju
”Biðið, so skal tykkum verða givið; leitið, so skulu tit finna; bankið uppá, so skal verða latið upp fyri tykkum. ”
Matt. 7,7
Hann var ein dugnaligur skurðlækni og arbeiddi á einum av landsins størstu sjúkrahúsum. Hann var hugsjónarmaður og elskaði arbeiði sítt. Hann hevði umsorgan fyri menniskjum og gav seg heilt í arbeiðinum at hjálpa øðrum. Hann hevði nógva yvirtíð.
Hann kendi ikki tann tómleikan, sum mong nútíðar menniskju kenna. Lív hansara tyktist at vera meiningsfylt. Hvønn dag gav hann alt, sum hann hevði í sær, at hjálpa øðrum. Skurðviðgerðir, skurðviðgerðir, skurðviðgerðir ... hann upplivdi gleðina at síggja í hundraðtali av menniskjum fara av sjúkrahúsinum, frísk og ferðug, til reiðar at fara undir lívið av nýggjum. Men kortini var okkurt, sum nívdi hann. Mitt í sínum meiningsfylta gerandisdegi og í hjálpararbeiði sínum fyri menniskju kendi hann ótta.
Serliga tá ið hann var einsamallur, kom ófriður og ampi á hann. Hann skilti tað ikki, óttin slerdi sum aldur inn á hann uttan nakra orsøk.
Hann leitaði sær menniskjansliga hjálp hjá sálarlæknum og sálarfrøðingar, men tað hjálpti bert lítið. Hann tók sær eina langa frítíð. Hann royndi religiónir. Hann mediteraði. Einki hjálpti.
So vendi hann sær til mín og bað um eina samrøðu. Eg ætlaði so at tosa við hann aftan á kvøldmøtið.
Hann var heilt frá sær sjálvum. “Hetta er mín síðsta vón,” segði hann. Hetta kvøldið talaði eg um “Mannin frá Nasaret”, at Guds frelsa er ikki ein religión, men ein persónur. Hesin persónur livir í dag, og Gud hevur givið okkum hann til frelsu, styrki, frið og inspiratión. Jesus ynskir at geva okkum sín frið. Hann ynskir at lata Anda sín og kraft sína búgva innan í okkum.
Eftir møtið segði hann: “Eg havi hómað hann í kvøld. Eg skilji nú, at Jesus livir og vil vera mær nær. Eg ynski at taka ímóti honum sum Frelsara og Harra í lívi mínum!”
Tað kvøldið, meðan vit bóðu saman í einrúmi, møtti hesin 45 ára gamli skurðlæknin Jesusi frá Nasaret og “hoyrdi” hann av nýggjum siga síni viðgitnu orð, sum hann til allar tíðir hevur sagt við menniskju í illveðri og ófriði: “Óttast ikki!”
Tað kvøldið blíðkaði Jesus illveðrið í lívinum hjá skurðlæknanum, eins og hann einaferð blíðkaði illveðrið á Genesaret vatninum. Ófriðurin og óttin hvurvu, og friðurin fylti hansara innara menniskja.
“Kirkeklokken”
Effie Campbell umsetti.
8. august 2019
Endamálið er frelsa sálanna
”Farið tí og gerið øll fólkasløgini til lærusveinar mínar, við tað at tit doypa tey til navns faðirsins og sonarins og hins heilaga anda, ”
Matt. 28,19
Tíverri er frelsa sálanna ikki tað týdningarmesta hjá mongum meinigheitum og felagsskapum. Um so hevði verið, so høvdu tey brúkt nógv meira av peningi at náa út við evangeliinum. Vit gloyma ov skjótt, at tað snýr seg um ævinleikan, um himmal ella helviti, henda ræðuliga veruleikan. Uttan Jesus glatast menniskju. Tá ið vit síggja, hvussu fáar meinigheitir og felagsskapir, sum eru áhugað í útvarpi, sjónvarpi og sosialu miðlunum, er tað skelkandi, og tað sigur okkum, at vit ikki hava skilt boðskapin.
Tað er Guds kall til okkara, ikki at undirhalda tey kristnu, men gera tað, Jesus hevur sagt, boða evangeliið og gera menniskju til lærusveinar.
Mong hava Facebook og eru á øðrum sosialum miðlum. Hetta er eisini eitt amboð, vit sum kristin áttu at brúkt meira tilætlað, nettupp fyri at náa út við evangeliinum, so menniskju kunnu blíva frelst. Sjálvur havi eg havt upp til 20.000 menniskju á mínari Facebook-síðu í eitt døgn. Tað vanliga er, at 1-2000 fólk lesa tað, sum eg skrivi dagliga.
Fyri at náa málið, frelsu sálanna, mugu vit vera, har fólk eru. Í bilinum, á arbeiðsplássinum, í heiminum, á gøtunum, og har fólk annars eru, mugu vit vera við vitnisburðinum um Jesus, sum vil frelsa ein og hvønn. Tí søkja vit alla tíðina nýggjar møguleikar at náa menniskju við evangeliinum.
Tað er bara ein vegur til himmals, og hann eitur Jesus. Jesus er vegurin, sannleikin og lívið. Tí má Harrin brúka tey kristnu, sum brenna fyri, at menniskju skulu blíva frelst.
Effie Campbell umsetti
7. august 2019
Breyðið og lívið
”Í øllum lutum sýndi eg tykkum, at soleiðis eiga vit at arbeiða og vera teimum veiku til hjálpar og minnast orð Harrans Jesu, at hann sjálvur hevur sagt: »Sælari er at geva enn at taka.« « ”
Áps. 20,35
Lag: Jeg ved en lærkerede
Eitt breyð kann ikki goymast
og støðugt vera gott,
men tað kann altíð deilast,
um enn tað tykist smátt.
Tá Jesus deildi breyðið,
Hann boð gav hvørji sál:
at deila við hvønn annan
er lívsins loyndarmál.
Várt lív kann ikki goymast
og seinni livast væl,
tað dagliga skal brúkast,
tá verður stund so sæl.
Effie Campbell umsetti.
6. august 2019
Troyst úr Himli
”Og hann skal turka hvørt tár av eygum teirra, og deyðin skal ikki longur vera til, ikki heldur sorg, ikki heldur skríggj, ikki heldur pínsla skal longur vera til; tí at hitt fyrra er farið.« ”
Op. 21,4
Fyri mongum árum síðani var tað ein kona norðanfjørðs, sum misti eitt 9 mánaðar gamalt barn. Hon var so ómetaliga ring um hetta og syrgdi illa. Eina náttina droymir hon, at hon er stødd inni í bygdarkirkjuni. Tá sær hon vøgguna við lítla soni sínum standa innar í kóri. Eitt lítið op var í tekjuni, og niður ígjøgnum hetta opið skein ein ljósrípa beint niður á sonin.
Konan tekur og vendir soninum á og sigur so: “Ja, nú liggur tú gott.”
Tá kemur ein rødd niður úr Himli og sigur: “Hann hevur tað betri her enn har!”
Tá vaknaði konan og var ikki lítið uggað. Seinni fekk hon fleiri børn. Ein ommudóttir hennara, sum er gomul í dag, hevur sagt mær hesa frásøgn.
Effie Campbell.
5. august 2019
Fekk kallið á einari ølstovu
”Og ikki er frelsa í nøkrum øðrum; tí at ikki er heldur nakað annað navn undir himlinum, givið millum manna, sum vit skulu verða frelstir við.« ”
Áps. 4,12
Á seinasta møtinum vitnaði ein maður. Hann greiddi soleiðis frá:
Eina náttina kl. 2 bankaði á dyrnar. Eg fór og læt upp. Tá stóð ein fullur maður uttanfyri. Eg kendi hann væl. "Eg má tosa við teg," segði hann. Eg bjóðaði honum inn, og tað fyrsta, hann segði, var: "Tú, eg má blíva frelstur nú!"
"Hevur tú verið á einum møti, ella hoyrt eina talu, ella hevur tú lisið eina traktat?" spurdi eg.
"Nei, eg komi beint úr ølklubbanum Tórshøll," svaraði hann.
"Hvat sigur tú?" segði eg undrandi.
"Mitt í øllum rokanum har inni, millum prátandi og drekkandi fólk, hoyrdi eg eina týðiliga og harða rødd siga við meg: "Vendir tú ikki við nú, so fert tú til Helviti." Eg bleiv so kløkkur. Eg leyp út og beint niðan higar. Nú má eg verða frelstur!"
So fall hann niður á knæ, og eg fall á knæ saman við honum. Vit bóðu saman, og eg las skriftstøð fyri honum. Hann bleiv herliga frelstur, og hann hevur tænt Harranum síðani."
Effie Campbell.
4. august 2019
Skjøldur og ørvar
“og havið í øllum førum trúarskjøldurin á lofti, sum tit kunnu vera førir fyri at sløkkja allar gløðandi ørvar frá hinum illa við.”
Ef. 6,16
Ein pápi greiðir frá, at í familjuandaktini høvdu tey lisið eina nýmótans útgávu av “Pílagrímsferðini”. Tey brúktu nakað av tíð at greiða frá, hvussu hevði gingist Pílagrími, tá ið hann møtti Apollyoni, sum legði á hann og kastaði gløðandi ørvar eftir honum.
Pílagrímur harafturímóti forðaði ørvunum við skjøldri sínum og fekk skundisliga fatur á sínum tvíeggjaða svørði.
Her greiddu tey soni sínum frá, at í Guds orði eru ørvar ein mynd upp á freistingar, skjøldurin ein mynd upp á trúgv okkara á Gud, og svørðið er Guds orð. Tey skutu upp, at tey øll skuldu spæla “skjøldur og ørvaspæl”, og tey skuldu halda roknskap við, nær tey stóðu yvir fyri einum ørvi (einari freisting), og hvussu tey stóðu ímóti við skjøldrinum (trúnni á Gud). Tey bíðaðu spent eftir at síggja, um sonur teirra hevði skilt Efesusbrævið 6,16.
So ein dagin kom hann heim og segði, at besti vinmaður hansara hevði roynt at fingið hann at gjørt nakað, sum hann visti var galið. Hann hevði tá lyft trúarskjøldurin – og sigrað.
Effie Campbell umsetti.
3. august 2019
Okkum er tørvur á einari Bíbliu-veking
”... tæni eg soleiðis Guði fedra vára, at eg trúgvi øllum tí, sum stendur í lógini, og tí, sum er skrivað hjá profetunum, ”
Áps. 24,14
Sten Sørensen
Bíblian viknar í mongum samfelagsøkjum. Tað er bæði syrgiligt og álvarsligt. Tí Bíblian er ein vegleiðing um, hvussu alt byrjaði – og hvussu alt fer at enda. Ja, meir enn tað: hon kann leiða okkum til trúgv. Tað er fríandi og trúarstyrkjandi at lesa, hvat ið Paulus skrivar til unga vin sín og arbeiðsfelaga: “Við tað at tú frá barnsbeini kennir hinar heilagu skriftirnar, sum kunnu gera teg vísan til frelsu við trúnni á Krist Jesus. Ein og hvør gudinnblásin skrift er eisini nyttulig til lærdóms, til aganar, til rættleiðingar, til uppvenjingar í rættvísi, fyri at Guds-menniskjan kann verða albúgvin, fullfør til eitt og hvørt gott verk.” 2. Tim. 3,15-17.
Paulus sigur í verjurøðu síni til rómverska landshøvdingan Feliks: “Eg trúgvi øllum tí, sum stendur í lógini, og tí, sum er skrivað hjá profetunum.” Áps. 24,14. Hetta er eitt felagsheiti fyri alt Gamla Testamenti. Jesus tekur undir við hesum og sigur í Luk. 24,25: “O, tykkara óvitigu menn og seinføru í hjarta til at trúgva øllum tí, sum profetarnir hava talað!”
Um Bíblian ikki er okkara myndugleiki í lívi og læru, er mest líkt til, at vit villast og leiða onnur í óføri.
Á skrivstovu míni á Troens Bevis havi eg liggjandi tvær Bíbliur, sum Aril Edvardsen brúkti. Tær eru báðar nógv brúktar! Aril sleit upp meir enn 30 Bíbliur. Tú verður fyltur við virðing og eyðmýkt bara við at blaða ígjøgnum hesar Bíbliur. Har er undirstrikað allastaðni, og viðmerkingar standa úti á breddanum. Aril elskaði Bíbliuna. Longu sum nýfrelstur var hann ein maður, sum hungraði eftir Bíbliuni. Tær báðar fyrstu vikurnar eftir umvending síni brúkti hann at lesa Bíbliuna ígjøgnum – bara fyri at fáa eitt yvirlit. Síðani las Aril Bíbliuna úr enda í annan meir enn 200 ferðir.
Eg hungri eisini eftir Bíbliuni, og sum tíðin gongur, so veksur mín virðing fyri og mítt álit á Bíbliuna bara meir og meir. Eg eri bundin av at lesa regluliga í Bíbliuni, um eg skal vera í lagi andaliga. Bíbliulestur er ikki ein skylda, men ein gleði. Guds orð er matur fyri sál mína! Og eg eri glaður fyri, at Bíblian gjørdist ein týdningarmikil kelda í kristnilívi mínum frá ungum árum av.
Á okkara døgum eru fleiri bíbliuumsetingar. Hetta ríkar okkara dagliga andaktslív, tí ein setningur, sum er sagdur á ymiskar mátar, ger bíbliutekstin livandi og letur upp okkara eygu. Elsebeth og eg arbeiða við “Hverdagsbibelen”, so at bíbliutekstirnir verða lættari at skilja hjá teimum, sum ikki eru so kend í Guds orði. “Hverdagsbibelen” kann ikki koma í staðin fyri ta vanligu Bíbliuna, men hon er frískt ískoyti. Míni ráð eru: Les so nógv sum gjørligt í Bíbliuni. Guds orð ávirkar okkum, og tað er avgerandi fyri eitt sunt og gott kristnilív.
Í gomlum døgum vóru tað bara prestarnir, sum høvdu eina Bíbliu. Tað gjørdi leikfólkið líkasælt og til ómyndingar. Tí var tað eitt stórt og týdningarmikið framstig, tá ið vit fingu Bíbliuna á móðurmálinum. Tískil kundi hin vanligi kristni lesa og skilja Bíbliuna og standa fastur í síni trúgv.
Í dag er tað týdningarmikið, at vit kristnu kenna Guds orð, so at vit ikki verða kastað higar og hagar av hvørjum lærdómsvindi. Tað, sum vit hoyra, mugu vit meta út frá Guds orði. Bíblian verður álopin. Tá hevur tað størri týdning at trúgva tí, sum Gud hevur sagt í Bíbliuni, enn tí, sum álopsfólkið berjist fyri.
Okkum er tørvur á eini Bíbliu-veking. Ikki fyrr enn tá kunnu vit vera ljós og salt í samfelagnum og tæna fólkinum gjøgnum eina sanna og ektaða trúgv.
Effie Campbell umsetti.
2. august 2019
Jesu afturkoma í skýggini og samkoman verður rykt burtur í luftini
”Tí at Guðs náði er vorðin opinberað til frelsu fyri allar menniskjur, og hon uppsiðar okkum til at avnokta gudloysið og hinar veraldligu girndirnar og liva hóvliga og rættvísiliga og gudiliga í hesum heimi, ”
Tit. 2,11-12
Í hesari afturkomu fer hann at opinbera seg fyri sínum egnu, teimum trúgvandi. Hetta verður eitt “familjumøti”, eitt “privatmøti” í luftini. Heimsins menniskju fara, so vítt sum eg dugi at síggja, ikki at síggja sjálva burturrykkingina, øðrvísi enn at tey trúgvandi brádliga eru horvin av jørðini.
Persónliga trúgvi eg eisini, at á tí degnum hvørva øll børn, av tí at tey hoyra Harranum Jesusi til vegna hansara offurdeyða. Tá verður aftur eitt ræðuligt “Rama-skríggj” at hoyra út um alla jørðina. (Matt.2,18)
Eingin teirra, sum verður eftir, fer at síggja sjálva burturrykkingina. Soleiðis var tað eisini, tá ið Jesus reis upp, eingin av mótstøðumonnum hansara slapp at síggja hann, eftir at hann var upprisin. Øll vantrúgvandi menniskju eru, sum tú veitst, andaliga blind. Eina fyrimynd um hetta hava vit í Gamla Testamenti. Eingin av íbúgvum Sódomu slapp at síggja, hvussu Lot kvikliga fór út úr býnum. Harrin hevði sligið teir við blindleika. Á sama hátt sleppur eingin av hesum heimsins menniskjum, sum verða eftir, tá ið hetta fer at henda, síggja Harran tann dagin.
“Elskaðu tit, nú eru vit Guds børn, og tað er enn ikki opinberað, hvat vit skulu verða. Vit vita, at tá ið hann(Kristus) verður opinberaður, tá skulu vit verða honum lík, tí at vit skulu síggja hann, sum hann er.
“Tí at Guds náði er vorðin opinberað til frelsu fyri allar menniskjur, og hon uppsiðar okkum til at avnokta gudloysið og hinar veraldligu girndirnar og liva hóvliga og rættvísiliga og gudiliga í hesum heimi, væntandi hina sælu vón og opinbering av dýrd hins stóra Guds og frelsara várs, Jesu Krists, hann sum gav seg sjálvan fyri okkum, fyri at hann kundi loysa okkum út úr øllum lógloysi og reinsa sær sjálvum eitt eigindómsfólk, áhugað til góðar gerningar.” Tit. 2,11-14.
Hetta var burturrykkingin. Men tá ið Jesus kemur aftur niður á Oljufjallið, skulu øll tey heilagu koma við honum, og tá skal hvørt eyga síggja hann.
“Karmel”
Effie Campbell umsetti.
1. august 2019
Sigrandi bøn
S. G. Elton, prestur, Nigeria
“Eg (Jesus) sigi: Um tveir av tykkum eru samsintir á jørðini um at biðja um okkurt, hvør søk tað so man vera, tá skal tað verða teimum givið av faðir mínum, sum er í himlinum.” Matt. 18,19
Okkara bønararbeiði er av alstórum týdningi – annaðhvørt tað er felagsbøn ella í minni bólkum.
Tvey ella fleiri trúgvandi, sum eru samsint í bønini, eru ein máttmikil kraftkelda, og tá ið tey biðja í semju og í trúgv, mugu bønir teirra verða svaraðar.
Hitt fyrsta kirkjuliðið útinti stór ting móti ætlanum hins Ónda, av tí at tey øll høvdu sama – eitt – sinni og vóru samhugað í bønini. (Áps. 2,42-47)
Í Ápostlasøguni í tí 12. kapitlinum lesa vit, at tey trúgvandi vóru komin saman at biðja fyri Pæturi, sum sat í fangahúsi og bíðaði eftir deyðanum. Sjálvt um trúgv teirra ikki var so sterk, elvdi teirra áhaldandi bøn til, at Pætur var leyslatin.
Harrin sjálvur vildi hava fullan felagsskap í bøn, tí bað hann lærusveinar sínar at vaka við sær í Getsemane urtagarði. Vit skuldu hildið, at Harrin vildi verið sær sjálvum nokk í bønini, men hann ynskti fult út hjálp teirra. Tá ið hann kom og fann teir sovandi, brigslaði hann teimum: “So vóru tit ikki mentir at vaka ein tíma við mær!” (Matt. 26,40)
At vera eitt í bøn er Bíbliunnar máti at viðgera serligar trupulleikarnar uppá, og er tann mátin, har mong trúgvandi eru uppií, verða undirvíst og signað, av tí at tey uppliva, at bønin verður svarað.
Í dag eru mong trúgvandi, sum ongantíð hava viljað luttikið í bønamøtum, og Harrin má nokk ein dag spyrja tey: “Kundu tit ikki vaka ein tíma við mær?”
Tað er ein ómetalig kraft í Jesu navni: “Hvat tit so biðja um í navni mínum, tað skal eg gera ... Biðja tit um okkurt í navni mínum, skal eg gera tað.” (Jóh. 14,13-14) – “Hvat tit so biðja faðirin um, tað skal hann geva tykkum í navn mínum.” (Jóh. 16,23) Um bønalívið hjá okkum skal eydnast, mugu vit skilja kraftina í Jesu navni. Tað var tað navnið, sum gav lærusveinunum megi.
Tá ið vit biðja í Jesu navni, virka vit sum hansara umboðsmenn. Tá ið Pætur segði við hin lamna mannin, sum sat við Føgrudyr í halgidóminum, at hann skuldi fara á føtur í Jesu navni, steðgaði hann ikki so frætt sum á at biðja fyri honum. Hann hevði longu biðið, og Harrin hevði givið honum myndugleika, og Pætur brúkti hann og sigraði.
Hvat er tín neyð? At hjúnafelagi tín skal verða frelstur? At onkur í familju tíni skal gerast frískur? Álop frá hinum Ónda á onkran av næstringum tínum? Leita til Guds lyfti, sum eru til tín í Bíbliuni og halt fast við Gud og ver áhaldandi, til svarið kemur – tað fer at koma.
Vit mugu hava trúgv á Gud: “Men uttan trúgv er tað ómøguligt at toknast Gudi.” (Hebr. 11,6) – “Alt er møguligt fyri honum, sum trýr.” (Mark. 9,23) Trúgv merkir, at vit taka ímóti Guds orði sum álítandi. Tað, sum Gud sigur, tað vil hann eisini gera og gjøgnumføra.
Gud sóknast í dag eftir bøna-medarbeiðarum, sum hava skilt, hvussu álvarslig tíðin er, sum vit liva í, og sum vilja samstarva við Gud og ofra tíð og kreftir at biðja fyri landi og fólki.
Effie Campbell umsetti.


text:
Á gáttini
2019-06-05 08:36
Mangan hava flokkar upplivað at hava staðið á gáttuni og bert mangla fáar atkvøður í, at flokkurin gjørdist vinnari. Mangan hava politikarar upplivað hetta sama, at bert fáar atkvøður vantaðu í, at júst tey blivu vald. Eftir valið kemur man í prát við fólk, har tey siga, hevði eg vitað hetta bleiv úrslitið, so skuldi eg veri farin á val. Ì morgin er avgerðin tín, í morgin hevur tú møguleika at vera avgerðandi atkvøðan, avgerðandi fyri hvør flokkur verður valdur og avgerðandi fyri, hvør persónur skal umboða Føroyar og føroyingar á Fólkatingi. Tað hevur stóran týdning, at tú fer á val og greitt boðar frá, hvønn tú vilt senda á danating og umboða teg.
Hósdagin í síðstu viku hevði eg tann framíhjárætt at sigla
við Westward ho úr Helsingør til Keypmannahavnar í samband við 100 ára haldið
fyri Merkinum. Har stóð stór mannfjøld og tók ímóti. Til móttøkuna hjá okkum
umborð á Westward ho kom eg at práta við eina føroyska kvinnu, sum í mong ár
hevði búð í Danmark. Hon segði við meg, at hon var sera spent um, hvør fór at
blíva vald ella valdur úr Føroyum, tí tað var ikki líkamikið hvør umboðaði tey
í Fólkatinginum. Hon ynskti eitt umboð,
sum umboðaði hana væl, eitt umboð, sum var sjónligt í almenna rúminum, eitt
umboð sum var til staðar í Fólkatinginum og eitt umboð, sum var millum
føroyingar annars í Danmark.
Vit í Fólkaflokkinum hava eina sterka manning, ið stillar
upp til Fólkatingsvalið, og vit vilja umboða Føroyar og føroyingar bæði væl og
virðiliga. Vit vilja fremja veruligan praktiskan politikk, sum tænir føroysku
tjóðini. Fái eg veljarans álit, vil eg á Fólkatingi arbeiða fyri, at:
·
Lóggáva, ið hevur við Føroyar at gera skal
tillagast føroysk viðurskifti.
·
Taka upp samband við føroyskar familjur, ið hava
børn við serligum avbjóðingum, sum eru fluttar av landinum, tí tey ikki hava
fingið nøktandi tilboð í Føroyum. Kanningararbeiði skal gerast fyri at gera tað
møguligt hjá hesum familjum at flyta heimaftur.
·
Føroyskt loftrúm skal gerast føroyskt, soleiðis
at føroyska samfelagið fær lut í teimum 100 tals mío., sum vit hava rætt til
hvørt ár frá flogførum, sum flúgva í føroyskum loftrúmi.
·
Føroyar fáa limaskap í IOC, so føroysk
ítróttarfólk kunnu luttaka undir Merkinum til Olymisku leikirnar
·
Føroyar fáa víðkaðar uttanríkispolitiskar
heimildir. Heimastýrislógin kom í gildi, hóast hon er i stríð við grundlógina.
Nú er tíðin komin til eina nýggja uttanríkispolitiska lóg, sum gevur Føroyum
fríar møguleikar at samráðast við aðrar tjóðir. Tað fyrsta er at fáa limaskap í
WTO, altjóða handilsfelagsskapinum, har Føroyar kunnu gera fríhandilsavtalur
við tey lond, vit ynskja fríhandil við.
·
Føroyar skulu hava fullan avgerðarrætt í
Arktiska ráðnum.
·
Føroyar skulu gerast partur av Bologne
sáttmálanum. Hetta er umráðandi fyri, at okkara lesandi kunnu frítt kunnu flyta
ímullum hægri lærustovnar í Evropa
·
At umboða føroyingar í Danmark og vera teimum
til hjálpar.
Gott val øll somul
Annika Olsen
Valevni Fólkafloksins
til Fólkatingsvalið


text:
- Tíðindi, mentan og ítróttur
70 manningar á ólavsøku
70 manningar fara at rógva kapp á ólavsøku í Havn leygardagin.
Teirra millum eru fýra masters-manningar og 17 barnamanningar.
Ásettu tíðirnar eru flaggtíðir. Tað vil siga, at startflaggið á dómarabátinum fer upp, og bátarnir fara til startin.
Fyrsti róðurin, barnaróður dreingir, verður skotin avstað í fyrsta lagi kl. 15.00.
Restin av róðrunum verða skotnir avstað so skjótt, startdómarin metir alt vera í lagi.
Startlistin til ólavsøkuróðurin sæst her. Ólavsøkuskráin sæst her.
Sí eisini


text:
Teldutaskur
Hjá Elding finnur tú eitt stórt úrval av teldutaskum til farteldur. Tak fartelduna við á bókasavnið ella á matstovuna og verj hana við einari flottari tasku, ið hóskar til tín stíl. Her á síðuni finnur tú eitt stórt úrval av taskum, hylkjum og kápum, ið passa til farteldur í øllum støddum. Tú finnur heilt víst eitt snið, ið passar til tín stíl, um tú so ert til villar litir og mynstur ella til meira stílreint snið.
-
SAMU3709007
399
Netgoymsla: Levering 5-13 dagar
- Ekstra blød polstring
- Materiale: neopren
- Op til 14,1" computere


text:
Hvar eru tankarnir, tá tú koyrir bil?
Komandi tríggjar vikurnar heitir Fuglafjarðar kommuna á bilførarar um at hugsavna seg um at koyra bil, tá teir koyra bil. Hetta gera vit í samstarvi við Ráðið fyri Ferðslutrygd, politiið og aðrar kommunur.
Útlendskar kanningar vísa, at gáloysni er partur av 3. hvørjari deyðsvanlukku í ferðsluni, og vit hava neyvan orsøk at halda, at tað er munandi øðrvísi í Føroyum.
Gáloysni í ferðsluni er alt tað, sum tú gert, sum einki hevur við koyringina at gera. Til dømis:
- tú tosar í telefon ella skrivar/lesur SMS
- tú innstillar útvarp ella tónleik
- tú tekur okkurt upp av gólvinum
- tú etur, drekkur ella roykir
- tínir tankar eru aðrastaðni
Vandin fyri vanlukku veksur munandi, tí tú reagerar seinni, eisini í óvæntaðum støðum.
- Gáar tú ikki um ferðsluna í fá sekund, kann tað til dømis hava við sær, at tú kemur í mótkoyrandi koyribreyt ella ikki gevur tær far um onnur í ferðsluni. Hesum vilja vit byrgja fyri við átakinum, "5 sekund = 111 metrar við 80 km/t". 111 metrar er nevniliga teinurin, ið tú koyrir í blindum, um tú hyggur burtur í 5 sekund við 80 km/t. Endamálið er at fáa bilførarar at hugsavna seg um koyriuppgávuna og at minka um talið á vanlukkum orsakað av gáloysni.
Kommunurnar taka undir við átakinum
Í nøkur ár, hevur Ráðið fyri Ferðslutrygd boðið kommununum at luttaka í átøkum, hetta fyri at geva átakinum størri slagmátt. Heili 14 kommunur hava hesa ferð valt at luttaka í átakinum.
- Kommunurnar eru vegmyndugleiki á stórum parti av landsins vegateinum og teirri ferðslu, ið ferðast har. Eisini hava kommunurnar serligan kunnleika til egin lokaløki og borgarar og á henda hátt kann boðskapurin frá átakinum koma út, júst har hann ger mun.Tí eru vit sera takksom fyri, at so nógvar kommunur taka undir við átakinum, sigur Lovisa Petersen Glerfoss frá Ráðnum fyri Ferðslutrygd.
Vit luttaka í átakinum, tí eisini í Fuglafjarðar kommunu síggja vit at bilførarar eru gáloysnir í ferðsluni og eru upptiknir av øðrum enn at koyra bil, tá teir koyra bil. Til dømis at tosa í telefon, drekka kaffi og innstilla útvarpið.
Eisini politiið ger kanningar av telefonnýtslu í ferðsluni, meðan átakið er og fara tey at býta út ‘tig og koyr’-sleikisneisir til bilførararnar, sum verða steðgaðir. Sleikisneisirnar eru eisini partur av tilfarinum, sum kommunurnar fara at býta út á relevantum støðum, saman við boðskapinum um at ringja, ella sms’a áðrenn tey setast við róðrið. Og soleiðis hugsavna seg um at koyra bil, tá tey koyra bil.
Føroyingar um gáloysni
Í Gallup-kanning fyri RFF sæst, at 85% av føroyingum meta at gáloysni hevur sera stóran ella stóran týdning fyri talið av álvarsligum ferðsluvanlukkum.
Men bert 57% siga seg ongantíð tosa í handhildna telefon, meðan tey koyra bil.
Heili 17% siga seg tosa í handhildna telefon, meðan tey sjálvi koyra bil, 2-4 ferðir um vikuna, ella dagliga!
Vit vita sostatt at gáloysni hevur stóran týdning fyri ferðslutrygdina, men vit velja kortini alt ov ofta at gera onnur ting enn at koyra bil, tá vit koyra bil.
- Málið er, at tað skal gerast ein sjálvfylgja at lata telefonina liggja, tá vit koyra bil. Tað skal verða líka sjálvsagt sum tann hugburðsbroytingin, sum er farin fram við rúsdrekkakoyring. Í dag eru flest øll púra samd um, at rúsdrekka og bilkoyring hoyra ikki saman. Tað sama skal eisini vera galdandi fyri hugburðin til gáloysni og at vit koyra bil, tá vit koyra bil. Tað skal so lítið til, áðrenn gáloysni hevur við sær vanlukku við álvarsligum avleiðingum, sigur Lovisa Petersen Glerfoss víðari.
Góð ráð
- Hevur tú eina snildfon? Visti tú at flestu snilfonir hava eina funku, sum kann stillast soleiðis, at telefonin ikki ringir, ella tekur ímóti sms’um, tá tú koyrir bil?
- Ert tú ferðafólk í bili, har bilførarin tekst við annað, enn at koyra: bjóða tær at taka tær av telefonsamrøðuni, sms’inum, útvarpinum el.l. fyri hann. Ella bið hann koyra til síðis og steðga bilinum, til hann er til reiðar at halda fram og koyra bil, tá hann koyrir bil.
Leinkja til filmin: https://www.youtube.com/watch?v=IKpnOweTECQ


text:
Ongan nýggjan skatt á flogferðir
Rákið kann venda so skjótt í politikki og samfelagskjakinum. Tað er ikki langt síðan, at krav um bíligari flogferðaseðlar var ovast á breddanum, og nú veksur fram ampin um, at vit ikki leggja nóg stór avgjøld á somu flogferðir – so ferðaseðlarnir gerast dýrari!
Hugsi, tað er rætt at anda tvær ferðir, áðrenn lopið verður framav. Vit búgva á nøkrum fjarskotnum klettum og hava fyri neyðini góð og effektiv sambond við umheimin, skulu vit gera okkum vónir um góð livilíkindi í framíðini.
Bara flogfør og skip
Vit hava ikki somu alternativ sum tey, ið búleikast á meginlandinum, og mugu seta okkara álit á sjóvegis og loftvegis samband við umheimin. Tí kunnu vit heldur ikki bara kopiera avmarkingar og avgjøld, sum onnur lond seta á flogferðslu, fyri at eggja til eina burðardyggari tokferðslu til dømis.
Snýr tað seg um at minka um CO2-útlátið fyri hvønn ferðandi, gongur tað rætta vegin í løtuni. Síðan Atlantic Airways flutti frá BAE-flogførum til Airbus, er útlátið minkað munandi fyri hvønn ferðandi, og við NEO-flogførunum minkar tað uppaftur meira, tí tey brenna minni og flyta fleiri fólk.
Menna tøkni og flutningsmynstur
Ivaleyst kann snildari flutningsmynstur og framhaldandi menning av tøkni umborð á skipum og flogførum við effektivari motorum og reinari brennievni framhaldandi minka útlátið. Tað er leiðin at ganga. At leggja avgjøld á ferðsluna er ein skattur á tey ferðandi, sum rakar teir føroyingar harðast, sum hava minstu ráðini.
At landið so krevur inn eitt ávist gjald frá ferðafólki, sum kann brúkast til at skipa og viðlíkahalda ferðslu í eitt nú bø og haga, er ein gongd leið fyri at skipa viðurskifti á tí økinum. Men legg tað ikki á billettina hjá Palleba og Marsannu, men heldur á Miguel og Manuelu, sum koma sjóvegis ella loftvegis á vitjan í Føroyum.
Magni Arge, løgtingsmaður


text:
Hetta er ómetaliga órógvandi og óheppið!
Sirið Stenberg, forkvinna í Landsstýrismálanevndini er ikki trygg við støðuna, nú Løgtingsformaðurin hevur sett Anfinn V. Hansen, løgfrøðing, at kanna leiklutin hjá løgmanni og Kára P. Højgaard, landsstýrismanni.
Síðani eru fleiri spurningar settir við trúvirðið hjá kanningarstjóranum.
Í hesum sambandi hevur verið nevnt, at hann hevur sitið á Løgtingi eitt skifti sum varamaður fyri Fólkaflokkin.
Hann er eisini formaður í stýrinum fyri Samhaldsfasta, sum var upp á tal at seta pening í Eysturoyartunnilin.
Sirið Stenberg vísir somuleiðis á, at Annfinn V. Hansen eisini formaður í Gjaldsstovuráðnum og so er spurningurin um hann sostatt er ein partur í fyrisitingini, sum kanningarstjórin ikki skal vera.
Sirið Stenberg leggur dent á, at hon kennir ikki kanningarstjóran og hevur onga meining um hann sum løgfrøðing.
Men hon heldur, at tað er heilt ómetaliga óheppið, at ivi verður sáddur um trúvirðið hjá kanningarstjóranum, longu áðrenn kanningin er farin ígongd, sigur hon.
Hon staðfestir, at ein orsøk til at Landsstýrismálanevndin vildi hava kanningarstjóra, var fyri at kanna um nakað ólógligt var farið fram.
- Men ætlanin við kanningini var avgjørt eisini at fáa eina óhefta kanning við tí endamáli at endurvinna álitið á politisku skipanina, sum vit føldu, var fokið.
Men nú ivi er sáddur um trúvirðið hjá kanningarstjóranum longu áðrenn kanningin er farin ígongd, er vandi fyri, at ivi eisini fer at verða sáddur um úrslitið av kanningini, sama, hvat tað verður.
- Og so eru vit aftur í somu støðu, sum vit ætlaðu, at kanningin skuldi sleppa okkum burtur úr, nevniliga, at misálit er á politisku skipanina.
Skuldi mannagongdin havt verið øðrvísi, tá ið kanningarstjórin varð settur?
- Løgtingsformaðurin hevur heimild at seta kanningarstjóran. Hinvegin er tað ógvuliga viðbrekið, tá ið eitt fólk setir kanningarstjóran einsamøll. Men tað setir so enn størri krøv til løgtingsformannin, at hann ger sær ómak at finna rætta kanningarstjóran.
Skuldi kanningarstjórin verið funnin uttanlands?
- Tað hava vit sæð í onkrum føri, sigur Sirið Stenberg.


text:
- 2Shares
Hevur tú leiðsluútbúgving og strategiska førleika at leiða í samsvar við ásettu visjón hjá Nánd, umframt
útbúgving sum sjúkrarøktarfrøðingur so gleða vit okkum at fáa eina umsókn frá tær.
Sum deildarleiðari hevur tú dagligu leiðsluna av deildini, ið tekur sær av heima- og sjúkrarøktini í økinum, umframt endurvenjing til fólk 67 ár og eldri. Tú stendur við leiðsluni at kveikja og menna starvsfólkini, so tey kunnu stuðla undir tað, ið gevur hvørjum einstøkum menniskja meining í lívinum, umframt at tú tryggjar nútíðar røkt og sjúkrarøkt, og tú arbeiðir ein part í sjúkrarøktini. Tú verður ein partur av leiðslubólkinum hjá Nánd, ið javnan viðgerð felags mál og ætlanir. Tú verður eisini partur av visitatiónsnevndini hjá Nánd, ið møtir til fundar eina ferð um mánaðin til málsviðgerð av øllum tænastum hjá Nánd. Eisini verður tú partur av strategibólki og møguliga øðrum toymisbólkum við. Av fyrisitingarligum uppgávum eru m.a. at gera og umsita at gera og umsita at gera og umsita at gera og umsita at gera og umsita at gera og umsita at gera og umsita at gera og umsita at gera og umsita at gera og umsita arbeiðs arbeiðs arbeiðs- og vaktog vakt og vaktog vaktog vaktog vaktætlan, at fylgja ætlan, at fylgja ætlan, at fylgja ætlan, at fylgja ætlan, at fylgja ætlan, at fylgja ætlan, at fylgja ætlan, at fylgja ætlan, at fylgja tillutað tillutað tillutað u fíggjarætlan fíggjarætlan fíggjarætlan fíggjarætlan fíggjarætlan fíggjarætlanini og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við samstarvspartnara .
Vit sóknast eftir einum deildarleiðara sum:
• hevur hegni at seta í verk gjøgnumskygdar mannagongdir, og at geva starvsfólkunum ábyrgd
• er ágrýtin og savnandi, hevur jaligan hugburð og sær møguleikar í arbeiðinum
• hevur jaligan hugburð til broytingar, hevur slagkraft og tolir at standa í truplum støðum
• hevur umsitingarligar førleikar og er væl skipað/-ur. Hevur munnligan og skrivligan málførleika umframt telduførleika á brúkarastøði.
Tú mást brenna fyri at stuðla fólkum. Tað er at:
• viðurkenna sjálvsavgerðarrætt hins einstaka og síggja týdningin av at borgarar hava ábyrgd av egnum lívi
• hava gott hjartalag og tolsemi at stuðla borgarum og avvarðandi teirra
• stuðla undir at menniskju hava møguleika fyri at vera so sjálvbjargin sum gjørligt
Setanarviðurskifti
Tann, sum sett/-ur verður, hevur tilvísing til leiðaran og tekur við starvinum tann 1. juni 2019 ella skjótast møguligt. Starvið verður at seta sambært sáttmála millum Fíggjarmálaráðið og Felagið Føroyskir Sjúkrarøktarfelagið. Umsókn saman við prógvum, tilvísingum o.ø. skulu sendast til: nand@eystur.fo og skulu vera okkum í hendi í seinasta lagi mikudagin 16. apríl 2019. Samrøður verða hildnar tann 29. og 30. apríl 2019. Áhugað, ið hava okkurt at spyrja um, kunnu venda sær til Kristinu T. Larsen, leiðara á telefon 730204 gerandis dagar millum kl. 10 og 16. ______________________________________________________________________________________________________________
Eysturkommuna og Fuglafjarðar kommuna hava javnbjóðis samstarv, og dagliga umsitingin hjá Nánd er partur av umsitingini hjá Eysturkommunu. Samstarvið rekur eina deild, ið tekur sær av heima- og sjúkrarøkt og endurvenjing, trý heim og eitt dagtilhald fyri fólk við demenssjúku. Samstarvið hevur tilsamans 55 ársverk, av hesum telur Miðstøðin áleið 10,5 ársverk. Sí meira um Nánd, missión, visjón og virði á www.eystur.fo


text:
Sangur
Til ber at tekna seg til sang í Tórshavnar Musikkskúla. Klassiskan og rútmiskan kórsang umframt einsang.
Einsangur (solo)
Einsangur er á musikkskúlanum ein hálvan tíma um vikuna og undirvísingin verður løgd til rættis saman við læraranum.
Frálæra í einsangi verður givin til byrjanar eins og víðarikomnar sangarar.
Stutt kann sigast at venjingin verður laga eftir røddini hjá tí einstaka næminginum soleiðis, at sangarin fær nøktandi amboð, fyri soleiðis, á ein sunnan hátt, at fáa tað besta burtur úr røddini.
Sum næmingur fær tú eisini frálæru í at handfara eina sangmikrofon. At duga nótar er ikki ein treyt, men er tó ein fyrimunur og ger tað lættari at venja heima.
Kórini eru býtt í 3. menningarstig. nýkomin, ávegiskomin og víðarikomin kór.
Nýkomin
Yngra kór
Kórið er fyri børn í 1. og 2. flokki. Undivíst verður í klassiskum kórsangi. Undirvísingin er 60 min. um vikuna og fer fram á Frúutrøð týsdagar frá kl. 14 – 15. Edith Dahl Jakobsen og Joanna Johansen undirvísa.
Dropar
Kórið er fyri børn 9 – 12 ára aldur. Undirvíst verður í rytmiskum kórsangi. Sigrid Sivertsen undirvísir. Undirvísingin er 60 min. um vikuna og fer fram í Skansastovu týsdagar kl. 14 – 15.
Ávegiskomin
Eldra kór
Kórið er fyri børn frá 3. til 6. flokk. Undivíst verður í klassiskum kórsangi. Undirvísingin er 60 min. um vikuna og fer fram á Frúutrøð týsdagar kl. 15 – 16. Edith Dahl Jakobsen og Joanna Johansen undirvísa.
Ung stjørnuskot
Kórið er fyri børn 13 ár og eldri. Undirvíst verður í rútmiskum kórsangi og Sigrid Sivertsen undirvísir. Undirvísingin er 60 min um vikuna og fer fram í Skansastovu týsdagar kl. 16 – 17.
Víðarikomin
Úrvalskórið Cantus
Hettar er klassiskt úrvalskór og verða næmingar at fara til eina roynd fyri at koma inn í kórið. Næmingar skulu vera eldri enn 13 ár. Undirvísingin er 120 min um vikuna á frúutrøð kl. 16 – 18. Kári Bæk og Joanna Johansen undirvísa.
Xperiment
Hettar er rútmiskt úrvalskór og verða næmingar at fara til eina roynd fyri at koma inn í kórið. Undirvísingin er 120 min um vikuna í Skansastovu týsdagar kl. 18 – 20. Sigrið Sivertsen undirvísir.


text:
Í løtuni eru suðuramerikonsku londini Argentina og Uruguay rakt av stórum streymsliti.
Hesi bæði londini hava eitt samlað fólkatal á uml. 50 milliónir, og øll mistu tey streymin.
Sambært DR, fór streymurin stutt eftir klokkan sjey í morgun lokala tíð.
Orsøkin er, at trupulleikar eru við elektriska samankoblingsskipanini, upplýsir argentinska orkufelagið Edesur.
Mett verður eisini, at sunnari parturin av Brasil og fleiri býir í Kili eru ávirkaðir av streymslitinum.
Summastaðni byrjaði streymurin tó at koma aftur ein tíma eftir, at hann fór, skrivar Ritzau.


text:
Føroyski filmsleikstjórin Julia í Kálvalíð hevur júst luttikið í kappingini Pitching Forum á Norwegian Short Film Festival í Grimstad.
80 filmsverkætlanir søktu um luttøku og 10 verkætlanir vórðu útvaldar til kappingina. Dómsnevndin varð so bergtikin av hugskotinum, søguni og framløguni hjá Juliu í Kálvalíð, at tey valdu at geva henni serligan heiður. Bert ein vinnari var í kappingini, so hetta kann roknast sum eitt flott 2. pláss ímillum tær 80 filmsverkætlanirnar.
Tað er netverkið Screen Talent Europe, sum Klippfisk er partur av, sum skipaði fyri kappingini Pitching Forum.